Številka: 90000-1/2025-38

Datum: 3. 2. 2025

**MAGNETOGRAMSKI ZAPIS PO ZVOČNEM POSNETKU 20. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 3. februarja 2025 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

### **GOSPOD ZORAN JANKOVIĆ**

Spoštovane svetnice, spoštovani svetniki. Pričenjamo 20. sejo Mestnega sveta MOL. Navzočih je 40 svetnic in svetnikov. Smo sklepčni, lahko pričnemo z delom. Lepo prosim, če izključite mobilne telefone, da se ne moti delo. Pa še enkrat ponavljam, za sebe in za vas, da gumb z ikono govorca pritisnete samo v primeru, da želite imeti razpravo. V koliko želite podati repliko, postopkovni predlog ali obrazložitev glasu, to naznanite z dvigom rok. To mi je napisal Matjaž, se pravi, razprava je ikona, drugače, ko je replika je pa dvig roke. S sklicem ste prejeli tudi predlog dnevnega reda 20. seje Mestnega sveta Mestne občine Ljubljana, po sklicu ste prejeli predlog Svetniškega kluba Levice za umik predlagane 12. točke z naslovom »Predlog za zaščito otrok in ukinitev t.i. certifikata »LGBT prijazno« v ljubljanskih vrtcih in šolah«. Po sklicu ste prejeli tudi poročilo Statutarno pravne komisije, v skladu s katerim komisija predlaga umik 13. točke z naslovom »Predlog sklepov proti monopolu na področju zunanjega oglaševanja v Ljubljani«. Odpiram razpravo o dnevnem redu.

**GOSPOD ALEŠ PRIMC**

Na prejšnji seji ste me čisto celo sejo snemali z odrezano glavo. Edino jaz sem imel odrezano glavo od vseh govorcev na mestnem svetu. Jaz prosim, da zagotovite nediskriminatorno posnetek seje mestnega sveta. Jaz sem hvaležen za to, da se na seji ves čas videl napis, da ljudje potrebujejo vodo, ampak mislim, da je potrebno, da tako kot vsi ostali mestne svetnice in svetniki lahko so na posnetku z obrazi, da to omogočite tudi meni.

**GOSPOD ZORAN JANKOVIĆ**

Hvala lepa. Kolega Čerin, lepo prosim, samo prosim. Samo informacija. To je lahko samo v vaši glavi zrastlo, da vam glavo reže kdo, ker vsi ostali svetnice in svetniki sedijo, sedimo in smo vidni v celoti od prs gor. Tako, da če boste sedeli, boste tudi glavo imeli. Če ne, boste imeli pa napis na tretjem gumbu. Hvala lepa. Gospa Sojar.

**GOSPA MOJCA SOJAR**

Čakam na rdečo luč. Zdaj sem jo pa dobila. Hvala lepa. Jaz ne razumem tega umika 12. točke. Zato, ker sprašujem, a je to kakšna stvar, o kateri ne smemo govoriti, ali ne želimo govoriti, ali je kdo povedal, kako naj bi to bilo? V glavnem jaz bi rada videla, ali je, a se mi čas kaj šteje? Aha. Bi rada vedela, ali je v kakšnem vrtcu, ali v kakšni šoli, ali pa drugem javnem zavodu kdo od vzgojiteljic, učiteljic ali pa koga drugega šikaniral kakšnega otroka kdaj, ki prihaja iz istospolne družine, ki ima samo dva očka ali pa dve mamici in se mi zdi to popolnoma nesmiselno, da se taka točka umika. Dajmo se o tem pogovarjati, pa da vidimo kakšna so naša mnenja.

**GOSPOD ZORAN JANKOVIĆ**

Hvala lepa. Gospod Zakrajšek.

**GOSPOD ARNE JAKOB ZAKRAJŠEK**

Hvala za besedo. Gospod Primc, jaz bi vam samo predlagal, da si preberete kaj je definicija besede diskriminacija. Diskriminacija ni to, da vas snemajo z odrezano glavo na seji mestnega sveta, diskriminacija je to, kar vi predlagate v 12. točki dnevnega reda. Naj samo preberem eno naslovnico častnika Demokracija nedavno – »Aleš Primc proti indoktrinaciji otrok, Levica in Janković za nadaljevanje te izrojenosti«. To ni zrelo samo za umik točke dnevnega reda, to je počasi zrelo tudi za kakšno ovadbo.

**GOSPOD ZORAN JANKOVIĆ**

Gospod Primc, prosim vas, sedite, da boste vidni, no.

**GOSPOD ALEŠ PRIMC**

Jaz sem vam že povedal, da jaz se klanjam samo pred bogom, prav gotovo pa ne pred Zoranom Jankovićem.

**GOSPOD ZORAN JANKOVIĆ**

Saj, če sedite, se ne klanjate nobenemu, ampak za mizo se sedi.

**GOSPOD ALEŠ PRIMC**

Predlagam zaščito otrok in takojšnjo ukinitev t.i. certifikata LGBT prijazno v vrtcih in šolah.

**GOSPOD ZORAN JANKOVIĆ**

Saj, glejte, prosim vas. Dajte prosim mir, se ne sliši. Ni pomembno, on hoče, da se ne sliši in gotovo. Naj govori kar hoče sam sebi in je stvar rešena, če noče poslušati. Izvolijo.

**GOSPOD ALEŠ PRIMC**

Tako. In sicer, certifikat LGBT prijazno zahteva od otrok prijaznost do L lezbijk, žensk, ki imajo spolne odnose z ženskami, do G homoseksualcev, ki imajo spolne odnose moški z moškimi, do B biseksualcev, ki imajo spolne odnose z ženskami in moškimi in T transeksualcev, ki imajo spolne odnose oziroma, ki spreminjajo spol. To ne sodi v vrtec. Otroci se ne ukvarjajo, kdo ima s kom.

**GOSPOD ZORAN JANKOVIĆ**

Hvala lepa. Zdaj se vas pa res ne sliši več. Samo moment, saj boste dobili čas. Se morate prijaviti. Bi bilo fajn. Zdaj pa je. Zdaj pa izvolite. Gospod Primc, izvolite, še eno minuto.

**GOSPOD ALEŠ PRIMC**

20. marca 2024 sem Zorana Jankovića vprašal, koliko so vredna oglasna mesta, ki jih v okviru javno-zasebnega partnerstva Bicikelj upravlja podjetje Europlakat in koliko stane sistem izposoje koles Bicikelj. 17. 4. sem dobil odgovor. S temi podatki, s podatki o letni vrednosti vseh oglaševalskih mest in letnem strošku sistema izposoje koles ne razpolagamo. Mestna občina Ljubljana trži zemljišča za oglasne površine, določa lokacije in pravila oglaševanja, po katerih so lahko v 95 % oglasna mesta samo na občinskih zemljiščih. Izdaja soglasja ter izvaja inšpekcijski nadzor. Ob tem pa oddaja površine enemu samemu oglaševalskemu podjetju in to na način, da ne ve, koliko so vredna oglasna mesta in ne ve, koliko je vredno tisto, kar dobi v zameno. Gre za predvidevanja o več milijonskih korupcijskih tveganjih, ki jih je potrebno preprečiti, zato predlagam, da ne.

---------------------------------------------------------------------------------------zvok, ki napove potek časa

**GOSPOD ZORAN JANKOVIĆ**

Hvala lepa. Gospa Babnik.

**GOSPA MARUŠA BABNIK**

Pozdrav vsem skupaj. Zakon o varstvu pred diskriminacijo pravi, citiram: »Ta zakon določa varstvo vsakega posameznika in posameznice pred diskriminacijo, ne glede na spol, narodnost, raso ali etnično poreklo, jezik, vero ali prepričanje, invalidnost, starost, spolno usmerjenost, spolno identiteto in spolni izraz, družbeni položaj, premoženjsko stanje, izobrazbo ali katero koli drugo osebno okoliščino na različnih področjih življenja«. Ko bomo v vrtce in šole dali križ, močno upam, da se boste tudi takrat oglasili, ker vi varujete diskriminacijo. Hvala.

**GOSPOD ZORAN JANKOVIĆ**

Hvala lepa. Razprava je zaključena. Ugotavljam navzočnost po celotni točki. Gospa Sever, nekaj ste narobe, aha, zdaj je v redu. Navzočnost: 40.Glasovali bomo o predlogu sklepa, navzočnost je zaključena, 40, ja.

**Glasovali bomo O PREDLOGU SKLEPA, ki ga berem, glasovanje poteka:** **Mestni svet Mestne občine Ljubljana sprejme predlog, da se predlagana 12. točka z naslovom »Predlog za zaščito otrok in ukinitev t.i. certifikata »LGBT prijazno« v ljubljanskih vrtcih in šolah« umakne z dnevnega reda 20. seje mestnega sveta. To je predlog SK Levica, ki ga absolutno podpiram.**

Prosim za vaš glas.

Zaključujem razpravo.

**32 ZA,**

**7 PROTI.**

Točka je umaknjena z dnevnega reda. Ne bo moteča. To lahko brišem.

**GOSPOD ZORAN JANKOVIĆ**

Potem je predlog Statutarno pravne komisije za spremembo dnevnega reda: Mestni svet Mestne občine Ljubljana sprejme predlog, da se predlagana 13. točka z naslovom »Predlog sklepov proti monopolu na področju zunanjega oglaševanja v Ljubljani« umakne z dnevnega reda 20. seje mestnega sveta. In sedaj prehajamo na glasovanje. Mestni svet Mestne občine Ljubljana sprejme predlog dnevnega reda 20. seje mestnega sveta. Predlog Statutarno pravne komisije? Se opravičujem še enkrat.

**Glasujemo najprej O PREDLOGU: Mestni svet Mestne občine Ljubljana sprejme predlog, da se predlagana 13. točka z naslovom »Predlog sklepov proti monopolu na področju zunanjega oglaševanja v Ljubljani« umakne z dnevnega reda 20. seje mestnega sveta.**

Prosim za vaš glas.

Zaključujem. Rezultat glasovanja:

**29 ZA,**

**8 PROTI.**

Sprejeto.

**In sedaj prehajamo na glasovanje O SKLEPU: Mestni svet Mestne občine Ljubljana sprejme predlog dnevnega reda 20. seje mestnega sveta skupaj s spremembama.**

Prosim za vaš glas.

**Zaključujem glasovanje.**

**34 ZA,**

**6 PROTI.**

Sprejeto.

Gremo na točko 1.

**AD 1. POTRDITEV ZAPISNIKA 3. IZREDNE IN 19. SEJE MESTNEGA SVETA MESTNE OBČINE LJUBLJANA**

Razprava o obeh sejah? Ni razprave. Ugotavljam navzočnost. Rezultat navzočnosti: 41.

**Glasovanje poteka O PREDLOGU SKLEPA: Mestni svet Mestne občine Ljubljana potrdi zapisnik 3. izredne seje Mestnega sveta Mestne občine Ljubljana z dne 2. decembra 2024.**

Zaključujemo glasovanje:

**37 ZA,**

**0 PROTI.**

**In glasujemo ponovno o drugem SKLEPU: Mestni svet Mestne občine Ljubljana potrdi zapisnik 19. seje Mestnega sveta Mestne občine Ljubljana z dne 16. decembra 2024.**

Glasovanje poteka.

Zaključujem.

**41 ZA,**

**0 PROTI.**

Tako, da je tudi ta točka izčrpana.

Gremo na točko 2.

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo za to točko ste prejeli s sklicem in po sklicu seje. Pisno vprašanje z zahtevo za ustno predstavitev sta poslali gospa Mojca Sojar glede pokopa posmrtnih ostankov izvensodno pobitih Slovenk in Slovencev, izkopanih iz brezna pod Macesnovo gorico in ga. Tina Bregant glede razmer v Zdravstvenem domu Ljubljana. Vprašanja in pobude so poslali: gospod Jasmin Feratović - omejitve hitrosti na vpadnicah, plinsko-parne enote TE-TOL; gospod Aleš Primc glede poslovilne vežice na pokopališču v Štepanjskem naselju, kakovosti zraka, NUSZ za najemnike občinskih stanovanj, odvetniških storitev pri projektu kanal C0, padlega okna v OŠ Ketteja in Murna, stroškov prednovoletnega srečanja; gospa Ganimet Shala glede pritličnih trgovinskih objektov, prostorskega načrtovanja; Svetniški klub Levica glede kakovosti zraka po novoletnem ognjemetu, AKC Metelkova; gospa Darinka Kovačič glede sečnje na Grajskem hribu; gospod Denis Striković glede urbanističnega soglasja za izrecno dovoljenje zvočnikov na javnih površinah v okviru gostinskih vrtov; gospa Mojca Sojarglede neočiščenih cest, pločnikov. Prejeli ste tudi odgovore na vprašanja z 19. seje ter odgovora na vprašanji z 20. seje (g. Primca glede NUSZ in padlega okna. Besedo za ustno postavitev vprašanja dajem ge. Mojci Sojar, 3 minute. Izvolite.

**GOSPA MOJCA SOJAR**

Moje vprašanje se pravzaprav glasi, zakaj Mestna občina Ljubljana in javno podjetje Žale, ne ponudita mesta za pokop posmrtnih ostankov izvensodno pobitih Slovenk in Slovencev, izkopanih iz brezna pod Macesnovo Gorico? Ena izmed osnovnih vrednot civiliziranih narodov je pokop mrtvih. Več kot 3500 nasilno ubitih žrtev komunističnega, medvojnega in povojnega nasilja še vedno čaka na prostor, kjer bi bili lahko pokopani. Umrli so mučeniške smrti brez sodnega procesa in dokazane krivde, odreka pa se jim tudi pravica do dostojnega pokopa in groba. Na ljubljanskih Žalah, ki jih je arhitekt Plečnik poimenoval mesto mrtvih, so našli svoj zadnji dom, celo tuji vojaki, katerih trupla so po bitkah za vedno obležala na slovenskih tleh, naši domači ljudje pa ga ne morejo dobiti. Mrtvi nimajo ideologije in nevere, oni so tam, kjer ni delitve, pravice do dostojnega pokopa in groba je pravica vseh. Ob grobovih verni molimo, neverni pa negujejo pietetni spomin na rajne. Člani komisije za peticije v evropskem parlamentu so bili lansko leto osupli ob predstavljenem dejstvu, da v Sloveniji ne dovolimo pokopa mrtvih. Prizadeti so bili zaradi človeškega in civilizacijskega vidika. Vladna komisija za reševanje vprašanj prikritih grobišč, ki po Zakonu o prikritih vojnih grobiščih in pokopu žrtev edino odloča o vrsti pokopa žrtev, ne župan niti ne predsednik vlade, je izbrana Ljubljano in Žale za pokop žrtev iz Macesnove gorice. Taka je bila tudi želja svojcev. Ko bodo mrtvi, dostojno pokopani s primernim obeležjem, bo to počasi prišlo v domeno zgodovinarjev, do takrat pa se bo z njihovo usodo čakanja v gajbicah v prostorih Komunale Kočevje ukvarjala politika. 24.  januarja je predsednica države povabila predstavnike parlamentarnih strank na nov krog pogovorov o določitvi lokacije pokopa žrtev iz jame pod Macesnovo gorico. Podanih je bilo nekaj predlogov in upam, da so bili slišani. Letošnje leto je idealna priložnost. Če gospod župan ne boste več ovirali pokopa in dela vladne komisije, se boste zapisali v zgodovino kot velik župan, ki je pomagal preseči travmo, ki se vleče že 80 let. Če pa tega ne boste storili, bo to kasneje storil nekdo drug, vi in vaši svetovalci pa boste šli v zgodovino kot vztrajni zagovorniki delitev Slovencev in kot barbari, ki niso spoštovali mrtvih in delali razlike med.

-------------------------------------------------------------------------------------zvok, ki napove potek časa

**GOSPOD ZORAN JANKOVIĆ**

Hvala lepa. Gospa Mateja Demšič bo podala odgovor.

**GOSPA MAG. MATEJA DEMŠIČ**

Spoštovane in spoštovani. V skladu z Ustavo republike Slovenije je organiziranje, upravljanje pogrebne in pokopališke dejavnosti določeno kot izvirna naloga lokalne skupnosti za zadovoljevanje potreb njenih prebivalcev. Pokopališča v Mestni občini Ljubljana so namenjena za potrebe lokalne skupnosti oziroma občanom mesta Ljubljane, ne pa za vseslovenske in državne protokolarne potrebe. V Mestni občini Ljubljana sicer primanjkuje prostora za pokop, zato so pokopališča v MOL vedno pod pritiskom širjenja. V ta namen pa vlagamo tudi kar veliko lastnih sredstev. Zato predlog, da se ekshumirani posmrtni ostanki iz prikritih morišč, drugi posmrtni ostanki žrtev vojne revolucije in povojnega nasilja iz drugih grobišč pokoplje v Ljubljani ni sprejemljiv. Pri tem gre tudi za pokop tistih posmrtnih ostankov, ki se sedaj nahajajo tako kostnici v Mariboru in Komunali Kočevje. 28. člen Zakona o spremembah in dopolnitvah Zakona o vojnih grobiščih, določa, da se na območju spominskega parka Teharje postavil osrednja kostnica, kjer se na spoštljiv način poskrbi za posmrtne ostanke oseb, ki se prekopljejo skladno z določbami 27. člena oziroma osmega odstavka 28. člena taistega zakona. Spominski park Teharje, ki ga je projektiral akademik Mušič, odprt in blagoslovljen je bil oktobra leta 2004 je bil tudi razglašen za kulturni spomenik. Bolj ostaja vprašanje, zakaj pristojno ministrstvo in pristojna komisija ne pokopljejo rajnih v skladu s prej omenjenim zakonom v Spominskem parku Teharje, ki je sicer osrednji državni park Republike Slovenije, posvečen žrtvam vojne in povojnih pobojev? Hvala lepa.

**GOSPOD ZORAN JANKOVIĆ**

Hvala lepa. Gospa Bregant. 3 minute.

**GOSPA DR. TINA BREGANT**

Hvala. Spoštovani. Priča smo izrednim razmeram v zdravstvu. A smo v vojni, pandemiji, močnem potresu? Ne. Gre za na prvi pogled običajno januarsko dežurstvo, ko so na urgenci Zdravstvenega doma Ljubljana v soboto, 25.  januarja, praktično prvič v zgodovini aktivirali načrt za množične nesreče. Zakaj? Zaradi velikega navala bolnikov. Zdravstveni delavci, ki so tisti dan delali, so dejali, da bi lahko dve tretjini ostalo doma, vendar pa je bila gneča na urgenci kljub temu takšna, da so morali zdravnike pozvati na pomoč preko posebnih aplikacij. Naj vas spomnim, to je potem, ko smo državljani v lanskem letu preko ZZZS vložili kar 6 milijard evrov in to je tudi potem, ko je bila tukaj izglasovana direktorici Zdravstvenega doma Ljubljana nagrada za delovno uspešnost. Rezultat teh ukrepov je na dlani. Ministrica pravi zanihanje sistema, župan pravi Zdravstveni dom Ljubljana dela dobro, zato si tudi direktorica, ki ima podporo župana očitno vsako leto zasluži finančno nagrado. Kako cinično. Ta zanihanja in dobro delo občutimo ljudje, zdravstveni delavci in bolniki. Ljubljanski otroci čakajo na pediatre. Napis na spletni strani grozeče preroški. V zdravstvenem varstvu predšolskih otrok trenutno žal nimamo zdravnika, ki bi še lahko opredeljeval nove paciente. V prestolnici je brez izbranega zdravnika že več kot 5000 otrok, nekaj 10000 odraslih. Zakaj ni zdravnikov? Če je delo vodstva dobro, dobre delovne razmere in odnosi na delovnem mestu, potem si želijo ljudje, tudi zdravniki tam delati. V zdravstvenem domu Ljubljana temu očitno ni tako. Pediatri in tudi družinski zdravniki odhajajo, razmere so prepuščene najnovejši zakonodaji in predlogom zakonov, ki izgleda v praksi, rušijo temelje javnega zdravstva. Res je, vlada je s svojimi ukrepi in zakoni ter tudi blatenjem zdravnikov z izrazom dvoživke stisko javnega zdravstva poglobila. Tudi ni podrejena županu in je, upajmo izven dosega njegovega vpliva. A zdravstveni dom in njegovo vodstvo to pa je v domeni občine in tudi župana. Moje vprašanje je zato, kdo bo v MOL nosi odgovornost za katastrofalno stanje v Zdravstvenem domu Ljubljana? Kaj vam pomeni obljubljena dostopnost do zdravstvene oskrbe? Ali je v to zajeta tudi urgentna dežurna služba Zdravstvenega doma Ljubljana? Ali še vedno mislite, da vodstvo ZDL dela dobro? Kako to, da na situacijo v Zdravstvenem domu Ljubljana in težave pri zagotavljanju urgentne službe ter tudi pomanjkanje izbranih zdravnikov ni zaznal Svet zavoda ZD Ljubljana, v katerem imenovanih 5 članov s strani MOL? Če je zaznal, katere ukrepe je predlagal in kdaj? Zakaj je kljub težavam podpiral nagrajevanje in delo vodstva, ki je prevedlo do zgoraj vpisane situacije? Ali je primerno dajati nagrade in položaje ljudem, ki so nas pripeljali do takšnega stanja? Hvala.

**GOSPOD ZORAN JANKOVIĆ**

Hvala lepa. Odgovor bo podala Tanja Hodnik.

**GOSPA TANJA HODNIK**

Spoštovane svetnice, spoštovani svetniki, spoštovani župan. Z iskrenim strahospoštovanjem lahko zagotovim, da v Ljubljani nismo ne v vojni, ne po močnem potresu, ne v pandemiji. Enako lahko zagotovim, da stanje v Zdravstvenem domu Ljubljana ni katastrofalno. Žal pa v življenju kdaj pride do pretresov, ki jih je potrebno reševati s posebnimi ukrepi. Takšen poseben ukrep je moral Zdravstveni dom Ljubljana zaradi izjemno povečanega obiska 212 pacientov v 24 urah uvesti s 25. in 26.  januarjem letos. S prošnjo sodelavcem prek posebne aplikacije, da pridejo na delo, so aktivirali načrt množične nesreče in tako zagotovili oskrbo vseh, ki so se obrnili na službo nujne medicinske pomoči. Zdravstveni dom Ljubljana je odreagiral v skladu s postavljenimi pravili in načrti, kar kaže na to, da je pripravljena povečan priliv pacientov in na posebne okoliščine. Prav tako se je pokazala velika angažiranost zdravstvenega osebja z različnih koncev, ki so takoj priskočili na pomoč. Glede delovne uspešnosti za vodstvo Zdravstvenega doma Ljubljana vam ni povedati kaj novega, vsi argumenti so bili na preteklih sejah mestnega sveta že podani. Vprašanje, ki sta namenjeni neposredno Svetu zavoda Zdravstvenega doma Ljubljana, smo posredovali njim. Odgovor vam bomo posredovali, ko ga prejmemo. Hvala.

**GOSPOD ZORAN JANKOVIĆ**

Hvala lepa. Gremo na naslednjo točko.

**AD 3. POROČILO ŽUPANA**

O delovanju od 16. 12. do 3. 2. 2025. Aktualno dogajanje v mestni občini: 17. decembra v centru urbane kulture Kino Šiška je potekal novoletni sprejem za predstavnike različnih področij MOL-a. 18. decembra smo na Ljubljanskem gradu sprejeli nove štipendiste, podelili smo kar 91 štipendij za študente in dijake, ki se šolajo doma in v tujini. 19.  decembra smo na Ljubljanskem gradu obeležili dan Samostojnosti in enotnosti Republike Slovenije. 19. decembra smo obeležili 30 let Zveze društev vojnih invalidov Slovenije. 20. decembra je pred mestno hišo potekala tradicionalna 22. prireditev Vrnimo ljudem knjigo. 26. decembra smo se ob 30. obletnici Občine Škofljica srečali z županom občine Primožem Cimermanom, 7. decembra smo se pridružil kampanji Petarde? Ne hvala! - Ali slišiš njihov strah? 31. decembra je potekalo silvestrovanje na štirih trgih, Kongresnem, Mestnem, Pogačarjevem in Trgu francoske revolucije, 75000 udeležencev. Decembra, ko so bili številni koncerti je v mestnem središču bilo okoli 1.000000 prebivalcev in obiskovalcev. In kar je za poudariti, ni bilo niti enega incidenta. Med 26. decembrom in 2. januarjem so obiskovalcem decembrskih prireditev od 17:00 ure do polnoči zagotovili brezplačen prevoz z mestnimi avtobusi v coni 1. Dodatno smo med 26. 12. in 1. januarjem uvedli nočno linijo N9 na trasi Bavarski dvor – Barje P+R. Na silvestrovo so avtobusi vozili vso noč. Parkirišča P+R so bila brezplačna, število potnikov se v tem času na LPP avtobusih povišalo za 16  %, čeprav se še vedno mnogi niso validirali. V letu 2024 je Ljubljanski grad obiskalo skoraj 1.300000 obiskovalcev, tirna vzpenjača pa je prepeljala več kot 575000 potnikov. V letu 2024 so v Kinodvoru prvič zabeležili več kot 140000 obiskovalcev, čestitke. Preteklo leto je prineslo tudi nov program, v katerem so izvedli 19 filmskih dogodkov s prilagoditvami za gluha in naglušna občinstva različnih generacij. 1.  januarja je Energetika Ljubljana zaradi ugodnih tržnih okoliščin, nižjih nabavnih cen gospodinjskim odjemalcem znižana ceno zemeljskega plina za 7  % in je med najugodnejšim v Sloveniji. Kljub podražitvam omrežnine bodo cene za odjemalce plina Energetike Ljubljana nižje, kot so bile lani. Od 1.  novembra so nižje tudi cene ogrevanja in tako bo ostalo tudi do konca leta. V januarju smo pripravili ozaveščeno kampanjo o duševnem zdravju - Tudi junaki in junakinje si dovolijo biti ranljivi. 6.  januarja smo v okviru programa Gremo na šport pričeli z brezplačno vadbo joge. Med 14.  januarjem in 20. februarjem na kopališču Tivoli poteka tudi brezplačen tečaj plavanja. 12. januarja smo se v Dražgošah udeležili 68. spominske prireditve Po stezah partizanske Jelovice. Med 13. in 16. januarjem smo v okviru projekta Ureditev grajskega pobočja za večjo varnost ljudi in objektov pod njim izvedli sečo 204 dreves, bolnih, nevarnih in odpravili s helikopterskim spravilom. Dela so potekala skladno z vsemi pridobljenimi soglasij, odločbo in strokovnimi mnenji ter usmeritvami, vključno z mnenji Zavoda Republike Slovenije za varstvo narave, Zavoda za varstvo kulturne dediščine Slovenije in Zavoda za gozdove Slovenije. Kdor tega ne verjame, naj si pogleda tiskovno konferenco, ko so vsi trije tu predstavili. V teku je postavitev podajno lovilne mreže in ograje. V tem tednu smo v parku Tivoliju v okolici ribnika prav tako izvedli obrezovanje in nego dreves. Od 13. januarja do 2.  marca je na Pogačarjevem trgu pokrito drsališče Ledena pravljica. 17. januar smo se na gospodarskem razstavišču udeležili slovenskih dni izobraževanja in zaposlovanja 16. Informative. **20. in 23. januarja so člani Sveta ustanoviteljev Javnega holdinga Ljubljana na dopisni seji potrdili nove cene storitev gospodarskih javnih služb ravnanja s pitno in odpadno vodo, ter komunalnimi in nekomunalnimi odpadki.** Nove cene za prebivalce občin družbenic veljajo od 1. februarja, uporabniki pa bodo položnice po novem ceniku dobili v marcu mesecu. Kljub temu **storitve ravnanja s pitno vodo in odpadno vodo ostajajo najcenejše v primerjavi z mestnimi občinami, storitve ravnanja z odpadki pa med najugodnejšimi.** Skupni znesek oskrbe s pitno vodo ter odvajanja in čiščenja komunalne in padavinske odpadne se je za večino uporabnikov povečal med 9,7 in 11,3 procente, kar pomeni povišanje za 2,01 EUR/mesec za večstanovanjske objekte (z 20,76 EUR na 22,77 EUR) in 3,66 EUR/mesec za enostanovanjske objekte (z 32,28 EUR na 35,94 EUR). Cene storitev za komunalne odpadke je višja med 15,7 in 19,6 odstotkov, kar pomeni da se bodo stroški odvoza odpadkov na tri tedne v enostanovanjskem objektu povišali za 2,51 EUR/mesec (s sedanjih 15,95 EUR na 18,46 EUR); stroški odvoza enkrat na teden v večstanovanjskem objektu se bodo povišali za 1,4 EUR na osebo (s sedanjih 7,13 EUR na 8,53 EUR). Člani Sveta ustanoviteljev so obravnavali tudi cene ravnanja z nekomunalnimi odpadki, kar ni gospodarska javna služba. Vsi sklepi so bili brez glasu proti. **Med 20. in 26. januarjem smo obeležili Evropski teden boja proti raku materničnega vratu.** V teku je priprava načrta upravljanja **Krajinskega parka Tivoli, Rožnik in Šišenski hrib,** od 21. do 24. januarja so potekale delavnice,na katerih so vsi **zainteresirani posamezniki in organizacije podali svoje predloge in pobude, ki jih bodo pripravljalci načrta preučili in po presoji vključili v osnutek. Nato bo sledila sledila javna razprava.** 22. januarja smo se udeležili srečanja Združenja Manager**. 24. januarja smo se na žalni seji poslovili od častnega meščana Ljubljane, gospoda profesorja, akademika dr. Vinka Dolenca. 29. januarja smo obeležili** mednarodni dan spomina na žrtve holokavsta **ob** 80. obletnici osvoboditve Auschwitza. **Med 29. januarjem in 4. februarjem v Mestnem gledališču poteka regionalni gledališki festival Ruta, ki združuje gledališča s področja nekdanje skupne države. 30. januarja je v** zgodnjih jutranjih urah zagorelo v Dijaškem domu Ivana Cankarja na Poljanski cesti. Dežurni sodelavec, gospod Luka Novak je bil o požaru obveščen ob 04:03 zjutraj. Skladno s svojimi pristojnostmi je nemudoma aktiviral avtobuse LPP-ja. Na kraju dogodka je tesno sodeloval z intervencijskimi službami - Javno gasilsko službo, policijo in reševalci ter predstavniki Dijaškega doma. Gasilci so bili na kraju dogodka ob 04:13, kmalu zatem so prispeli tudi policisti. V intervenciji je sodelovalo 79 gasilcev s 23 vozili. Sam sem bil o dogodku obveščen ob 05:15 in sem na lokacijo prispel ob 05:45. Z ravnateljem sva obiskala evakuirane uporabnike doma na lokaciji požara in poškodovane na urgenci UKC Ljubljana. Predstavnikom doma smo ponudili pomoč v obliki začasne nastanitve evakuiranih oseb, prehrane ter aktivacijo pogodbenega statika. Tudi psihosocialno pomoč smo ponudili, ki so jo potrebovali. Že isti dan smo zagotovili 300 kosil iz OŠ Savsko naselje, naslednji dan še 150. 26. januarja je **Mednarodni inkluzivni festival Igraj se z mano prejel nagrado URBACT in bil prepoznan kot primer evropske dobre prakse. 27. j**anuarja smo končali s celovito energetsko obnovo **dvorane Ježica,** namestili sončno elektrarno, ki je del projekta Zelena energija. Skupaj bomo namestili 51 elektrarn, ki bodo povezane v skupnost. **Do 31. januarja smo zbirali predloge za prejemnike nagrad in plaket Mestne občine Ljubljana, do 31. marca pa še poteka zbiranje predlogov za naziva častna meščanka in meščan. Tako, da lepo prosim, je še čas.** 31. januarja smo v Centru Rog odprli razstavo arhitekta Borisa Podrecce Delto reke spremeniti v morje. Razstava bo na ogled do 15. marca 2025, lepo prosim, poglejte si to razstavo, ker je nekaj izjemnega. Gostili smo novo veleposlanico Nemčije**,** Avstrije in pa župana Gračanice. Mestni svet pa samo obveščam, da pismo **podpore, ki sem ga poslal gospodu Vučiću – kot sem povedal na novinarski konferenci, gre za moje osebno mnenje in sem tudi javno povedal, da nimam ne pooblastila, ne od mestne občine, ne od države. Naslednja točka je kadrovske zadeve.**

**AD 4. KADROVSKE ZADEVE**

Gradivo ste prejeli. Prosim predsednika komisije, gospoda Čerina, da poda uvodno obrazložitev.

**GOSPOD ALEŠ ČERIN**

Hvala za besedo. Gospod župan, cenjene kolegice, cenjeni kolegi. Komisija vam v presojo in sprejem predlaga osem sklepov in dvoje mnenj. Med temi bi opozoril zlasti na tri stvari. In sicer, Svet Javnega stanovanjskega sklada mesta Ljubljana v ponovni mandat predlaga soglasno dosedanjega direktorja Saša Rinka in komisija sledi temu predlogu. Drugo, končan je bil izbirni postopek na podlagi razpisa za glavnega in odgovornega urednika časopisa Ljubljana. Komisija soglasno predlaga drugi mandat sedanjemu odgovornemu uredniku. Naslednja zadeva, na podlagi metodologije plačnega sistema Republike Slovenije in na podlagi meril, ki so tam določena, komisija predlaga osnovne plače za skupino B direktorjem kulturnih ustanov. In še zadnja zadeva. Predlog treh članov mesta Ljubljana v Svet Glasbene šole Ljubljana Moste Polje umikam z dnevnega reda. Hvala lepa.

**GOSPOD ZORAN JANKOVIĆ**

Ugotavljam navzočnost po celotni točki. 39, zaključeno. Gremo na prvo razpravo. Predlog Sklepa o prenehanju mandata in imenovanju nadomestne predstavnice MOL-a v Svet Osnovne šole Šmartno pod Šmarno goro. Razprava prosim, gor je ime. Ni.

**Glasovanje poteka O PREDLOGU SKLEPA:** **Primožu Burgarju preneha mandat člana Sveta Osnovne šole Šmartno pod Šmarno goro. V Svet Osnovne šole Šmartno pod Šmarno goro se za predstavnico Mestne občine Ljubljana imenuje Polona Fakin. Mandat imenovane je vezan na mandat sveta šole.**

Prosim za vaš glas.

Zaključujem glasovanje.

**34 ZA,**

**0 PROTI.**

Tako, da je sprejeto. Hvala lepa.

**GOSPOD ZORAN JANKOVIĆ**

Potem gremo na drugi predlog sklepa. Ta je umaknjen, okej. Gremo na tretji predlog Sklepa o imenovanju štirih članov Mestne občine Ljubljana v Svet javnega zavoda prenehanju mandata in imenovanju nadomestne predstavnice Mestne občine Ljubljana v Svet javnega zavoda Festival Ljubljana. Razprava prosim? Ni. Glasovanje poteka. Gospod Striković, izvolijo. Kar.

**GOSPOD DENIS STRIKOVIĆ**

Pozdravljeni, lep pozdrav vsem. Ko smo dobili za evidentiranje je pisalo, da je eden od kriterijev, da morajo biti predstavniki tudi strokovnjak s področja dela zavoda, financ in pravnih zadev. Jaz vidim, tukaj se imena ponavljajo, tukaj imamo tudi 2 člana mestnega sveta. Jaz mislim, da je to neka, da so tu te neke funkcije, ki se delijo kot neka nagrada za Listo Zorana Jankovića.

… /// … iz dvorane – nerazumljivo … ///

**GOSPOD DENIS STRIKOVIĆ**

Pravim, da so to neke funkcije ki se, ki se delijo kot neka nagrada za Listo Zorana Jankovića in Gibanje Svoboda. Jaz bi se želel, da, da imamo take svete, kjer se tudi lahko izrazi neko nasprotno mnenje. Tam, kjer vsi mislijo isto, ne misli nihče in jaz ne vidim, kaj so to neke povezave s kulturo, če imamo tukaj imamo neke stranke za, za izobraževanje, za podjetništvo, za šport itd. In potem še z nekim petim članom, ki je predstavnik delavcev, tu dobimo to povezavo s samo listo. Tako, da ob vsem kaj, kaj počne Festival Ljubljana in kakšno ima res neko širino, bi mu bi morali imeti tudi v nadzornem odboru neko močno strukturo, ki ne bo samo vzdrževala tekočega stanja. Tako, da bom, jaz bom glasoval proti temu imenovanju. Hvala.

**GOSPOD ZORAN JANKOVIĆ**

Hvala lepa. Razprava je zaključena.

**Glasovanje poteka O PREDLOGU SKLEPA: V Svet javnega zavoda Festival Ljubljana se imenujejo Jadranka Dakić, Iztok Kordiš, Francka Trobec, Jaka Vajde. Mandat imenovanih traja štiri leta.**

Prosim za vaš glas.

Glasovanje zaključujem.

**31 ZA,**

**6 PROTI.**

Sprejeto.

Gremo na naslednjo točko, štiri. Predlog Sklepa o imenovanju štirih članov Mestne občine Ljubljana v Svet javnega zavoda Muzej in galerije mesta Ljubljane. Razprava, prosim. Ni razprave.

**Glasovanje poteka O PREDLOGU SKLEPA: V Svet javnega zavoda Muzej in galerije mesta Ljubljane se imenujejo Ištvan Išt Huzjan, Anton Kastelic, Tanja Mastnak, Ksenija Pišljar. Mandat imenovanih traja štiri leta.**

Zaključujem glasovanje.

**32 ZA,**

**5 PROTI.**

Sprejeto. Hvala lepa.

Predlog Sklepa o imenovanju predstavnika MOL-a v Svet Gimnazije Poljane. Razprava prosim? Ni.

**Glasovanje poteka O PREDLOGU SKLEPA: V Svet Gimnazije Poljane se za predstavnika Mestne občine Ljubljana imenuje Grega Hemler. Mandat imenovanega traja štiri leta.**

Rezultat glasovanja:

**38 ZA,**

**0 PROTI.**

Gremo na šesti predlog Sklepa o imenovanju predstavnice MOL-a v Svet Srednje šole za gastronomijo in turizem. Razprava prosim? Ni razprave.

**Glasovanje poteka O PREDLOGU SKLEPA: V Svet Srednje šole za gastronomijo in turizem se imenuje Stanka Ferenčak Marin. Mandat imenovane traja štiri leta.**

Zaključujem.

**34 ZA,**

**0 PROTI.**

Hvala lepa.

Gremo na sedmi predlog Mnenja h kandidaturi za ravnateljico Mladinskega doma Malči Beličeve. Razprava prosim. Ni.

**Glasovanje poteka:** **Tatjani Pleško Zalar se da pozitivno mnenje h kandidaturi za ravnateljico Mladinskega doma Malči Beličeve.**

**38 ZA,**

**0 PROTI.**

Hvala lepa.

Gremo na osmi predlog Mnenja h kandidaturi za direktorico Doma starejših občanov Fužine. Razprav prosim. Ni.

**Glasovanje poteka: Barbari Purkart se da pozitivno mnenje h kandidaturi za direktorico Doma starejših občanov Fužine.**

Zaključeno.

**36 ZA,**

**0 PROTI.**

Gremo na deveti predlog Sklepa o imenovanju direktorja Javnega stanovanjskega sklada Mestne občine Ljubljana. Razprava prosim. Ni razprave.

**Glasovanje poteka: Za direktorja Javnega stanovanjskega sklada Mestne občine Ljubljana se imenuje Sašo Rink. Mandat imenovanega traja štiri leta.**

Zaključujem.

**40 ZA,**

**0 PROTI.**

Gremo na deseti predlog Sklepa o imenovanju odgovornega urednika javnega glasila Ljubljana. Razprava prosim. Ni.

**Glasovanje poteka o PREDLOGU SKLEPA:** **Za odgovornega urednika javnega glasila Ljubljana se imenuje Nenad Senić. Mandat odgovornega urednika traja štiri leta.**

**33 ZA,**

**1 PROTI.**

Sprejeto.

In pod enajsti predlog je razprava o Sklepu o določitvi osnovne plače javnim uslužbencem plačne skupine B. Ni razprave.

**Glasujemo: Mestni svet Mestne občine Ljubljana sprejme predlog Sklepa o določitvi osnovne plače javnim uslužbencem plačne skupine B.**

Zaključujem.

**30 ZA,**

**0 PROTI.**

Sprejeto. Hvala lepa.

Gremo na točko 5 dnevnega reda.

**AD 5. PREDLOG SKLEPA O POZITIVNEM PREDHODNEM MNENJU K STRATEŠKEMU NAČRTU JAVNEGA ZAVODA FESTIVAL LJUBLJANA ZA OBDOBJE 2025-2029**

Gradivo ste prejeli. Po sklicu ste prejeli poročilo pristojnega Odbora za kulturo in raziskovalno dejavnost. Prosim gospo Matejo Demšič, vodjo oddelka in g. Darka Brleka, da podata uvodno obrazložitev.

**GOSPA MAG. MARIJA DEMŠIČ**

Spoštovani in spoštovani. Strateški dokument Festivala Ljubljana je ambiciozen tako v programskem kot tudi v investicijskem smislu. Ambicija Festivala Ljubljana je z vrhunsko glasbeno vsebino upravljati kompleks Križank. Zato trenutno še niso dani vsi pogoji. V procesu ugotavljanja solastniških razmerij na lokaciji Križanke je bilo ugotovljeno, da je Ministrstvo za vzgojo in izobraževanje uporabnik nekaj več kot 1000 m² prostora, ki je več kot je pa izkazano njegovo lastništvo. V ta namen je bila sklenjena najemna pogodba za prostore, ki jih uporablja srednja šola. Ta pogodba je bila podpisana s strani takratne ministrice Kustečeve, župana Zorana Jankovića in direktorja Festivala Ljubljana. Žal je takrat ni podpisal takratni ravnatelj srednje šole. Ker med Mestno občino Ljubljana in ministrstvom še ni sporazumnega dogovora o uporabi nepremičnin, je bila, dogovor ni bil dosežen, je bila maja 22 s strani MOL vložena tožba za razdelitev solastnine v naravi. Za oba postopka poteka postopek mediacije, v katerem je bil z obeh strani dosežen dogovor glede razdelitve solastnine, trenutno pa ostajata vprašanji odprti plačila uporabnine za prostore, ki jih uporablja šola na škodo MOL, ter nadaljnje uporabe prostorov srednje šole. Kot rečeno obe vprašanji oziroma obe temi sta stvar mediacije. Ta uvod je bil pripravljen tudi zato, ker je strategija Festivala Ljubljana naravnana na programsko na to, da bo nekoč Festival Ljubljana lahko upravljal s kompleksom Križanke. Hvala lepa.

**GOSPOD ZORAN JANKOVIĆ**

Hvala lepa. Darko, izvoli.

**GOSPOD DARKO BRLEK**

Spoštovane mestne svetnice, mestni svetniki, spoštovani župan. Festival Ljubljana s ponosom nosi ime Ljubljane in deluje že triinsedemdeseto leto. Na tisto, kar smo najbolj ponosni, je to, da stremimo k najbolj vrhunskim programom tako domačih kakor tujih umetnikov ansamblov, hkrati pa seveda skrbimo tudi za dostopnost. Veliko prireditev je brezplačnih, veliko je tudi vabljenih in pa seveda za mlade. Namreč imamo ciklus, da ne naštevam vseh velikih dogodkov, ki jih tako ali tako več ali manj poznate, ker se udeležujete tudi naših prireditev, ampak predvsem mladi virtuozi in pa koncerti glasbenih šol je tista garancija, torej so tista garancija, ki nam bo v bodoče omogočala tako slovensko kulturno ustvarjanje, poustvarjanje pa seveda tudi občinstvo. Namreč z vsako delavnico, ki je brezplačna, ki jo organiziramo na Festivalu Ljubljana, ne pritegnemo samo majhnih otrok ali mladih, srednješolcev, temveč tudi njihove starše, dedke, babice. In tako se nam seveda dogaja, da zdaj, ko smo pred vrati zimskega festivala, ki bo se začel 20.  februarja z vojnim rekviem Benjaminom Brittena, na katerega ste vsi vabljeni, da smo že polni. Prav tako naslednji dan. Torej prvič nam je uspelo prodati 2 rekviema istega naslova v Gallusovi dvorani Cankarjevega doma zapored. Križanke, Križanke so en poseben prostor. Mi si seveda želimo, da bi Križanke blestele v vsej svoji veličini. Temu zdaj ni tako. Križanke so potrebne obnove, imamo veliko prostorsko stisko, tako šola kakor mi. Šola deluje na treh ali celo štirih lokacijah. To bi vam znala bolje povedati gospa ravnateljica, s kakšnimi stiskami se oni soočajo, mi pa seveda se soočamo s tem, da nimamo prostorov, ki so nujno potrebni za izvajanje prireditev. Veste to ni samo oder. Za odrom je cela industrija, jaz temu v žargonu rečem tovarna ali s kakšno drugo tujko pa je tukaj ne bom menjal. V glavnem od zadaj je 200 ljudi, zato, da lahko 100 ljudi na odru pričara to vzdušje in te ljudi moramo nekam dat. Ampak ni problem samo festival. Šola se duši v teh prostorih. Veste, prej je župan poročal o požaru v domu Ivana Cankarja. Če se tak požar zgodi v šoli, bodo posledice veliko hujše, lahko kajti tam so dejansko luknje, ki nimajo izhodov, ni požarnih izhodov, niti oken ni, skozi katera bi lahko zbežali in mi smo na to tudi v preteklosti že opozorili vendar se gradbena inšpekcija se je odzvala s tem kot, da je vse v redu. Tako, da to je akutna problematika. In če želimo velik festival in ga imamo po umetniški plati, seveda moramo to težavo rešit in tukaj smo bili že skoraj tik pred tem, da bi bila pogodba podpisana, vendar se na žalost to ni zgodilo. Mi uporabljamo 15 % celotnih Križank, nekaj čez 15. 5 jih je v skupni uporabi, 49 % uporablja šola, od tega, mi smo pa seveda upravičeni skoraj do 49 % oziroma smo, mestna občina je lastnik skoraj 49 % kompleksa Križank, vendar ga ne poseduje, je še vedno v uporabi šole, ki seveda tudi nima kam iti v tem trenutku, ampak to bomo enostavno nekako morali rešiti in preseči. Jaz ne bi ponavljal točk iz naše strategije, ki smo jih zapisali v strategiji. Vsi vemo, kaj se nam je zgodilo, ko je bil covid, uspeli smo izvesti dva poletna festivala, dva zimska sta odpadla. In je pa to povzročilo streaminge, digitalizacijo. Takrat so bili edini festival na svetu, ki je deloval in seveda preboj Festivala Ljubljana v prvo svetovno ligo. Hvala lepa.

**GOSPOD ZORAN JANKOVIĆ**

Hvala lepa. Prosim gospoda Bagarija za stališče odbora.

**GOSPOD LUDVIK BAGARI**

Dame in gospodje, cenjeni gospod župan. Odbor za kulturo in raziskovalno dejavnost je na 15. redni seji obravnaval gradivo za 20. sejo mestnega sveta in sprejel sklep, da Odbor za kulturo in raziskovalno dejavnost podpira sprejem predloga Sklepa o pozitivnem predhodnem mnenju k Strateškem načrtu javnega zavoda Festival Ljubljana za obdobje 2025-2029.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Lep pozdrav vsem v dvorani. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava prosim. Izvolite, gospod Striković.

**GOSPOD DENIS STRIKOVIĆ**

Spoštovani. Veseli me, da je tudi direktor Festivala Ljubljana z nami.

**GOSPOD ZORAN JANKOVIĆ**

Gospod Striković, nekaj je narobe, ali moraš dvigniti, da si bližje, ali računalnik zapreti, ker ne gre, ker gre mimo, pol je škoda poslušat.

**GOSPOD DENIS STRIKOVIĆ**

Okej, še enkrat, lep pozdrav, veseli me, da je tudi direktor festivala z nami. Ga pozdravljam tukaj med nami. Jaz mislim, da ima festival ima izredne uspehe in se tudi, sam se veselim vsakega dogodka, ampak ko sem bral strategijo, je tako v tej točki 9.4., 9.5 zapisano za nekoga, ki ni utečen v te stvari, ki ne ve kaj se dogaja, mu to gre hitro čez in tako, kot sem bil obveščen tudi na odboru za kulturo ni bila neka debata na tej točki. Zaradi tega sam kontaktiral oblikovno, ker sem želel slišati njihovo stališče, da imamo tudi, ko se odločamo o nečemu, da imamo tudi njihovo mnenje in to ena dodatna stvar, sam pa tudi vidim, da mi katerekoli prostore gradimo v mestu pač več nismo, to so že so mimo, so tista obdobja kjer so se gradila, kjer so se gradili prostori samo za eno dejavnost. Pač vidimo, da se lahko v vsakem prostoru se lahko odvija več dejavnost. Če ste brali tudi intervju zdaj tega arhitekta za bazen Ilirijo, on tudi najavlja, da se tam lahko nek koncert odvije in je to samo pozitivno, da se lahko, da so lahko prostori uporabljen za več stvari. Zdaj jaz ne vidim, ne vidim razloga zakaj mi ne bi mogli vzpostaviti neke sinergije tudi v Križankah. Pač z različnimi deležniki in ni tukaj samo, ni tukaj samo vprašanje glede festivala ali pa srednje šole. Tudi na koncu, zakaj bi nekoga motila tudi cerkev, da je tam, da se da se pač vzpostavi cerkev nazaj in da to funkcionira, in bi se lahko vsi ti trije elementi bi lahko sobivali in funkcioniral skupaj. In kot sem ta neka mnenja dobil, jaz bom zdaj, sicer mi smo vsi dobili nek dopis, jaz upam, da so da so tudi ostali svetniki prejeli to, še posebej s Liste Zorana Jankovića in Gibanja Svoboda, ampak jaz bom pa prebral eno pismo, katerega sem pa samo jaz dobil, bom prebral tole, en del tega pisma od ravnateljice, ker mislim, da je pomembno, da slišimo tudi to mnenje. »Kot ravnateljica srednje šole za oblikovanje in fotografijo Ljubljana želim poudariti, da ima naša šola v Križankah dolgoletno tradicijo, ki je neločljivo povezana s kulturo in umetniško identiteto tega prostora. Križanke niso zgolj fizična lokacija, temveč prostor ustvarjalnosti, izobraževanja in umetniškega razvoja več generacij dijakov. Ne razumemo potrebe Festivala Ljubljana po celovitem upravljanju kompleksa in širjenju njegove dejavnosti, saj ne moremo in ne smemo prezreti dejstva, da je šola ključni uporabnik prostora, ki ga soustvarja in mu vdihuje življenje. V Križankah se vsakodnevno izobražuje okoli 850 dijakov, večina Ljubljančanov, ki s svojo prisotnostjo in ustvarjalnim delom ohranjajo dinamiko tega prostora. Izobraževanje mladih umetnikov je že sedaj sestavni del Križank, zato je vprašanje, kako se bo v prihodnje zagotavljalo ustrezno mesto izobraževalne dejavnosti, izjemno pomembno. Ob tem želim, želimo poudariti, da je prav za izobraževanje mladih umetnikov že desetletja odgovorna srednja šola za oblikovanje, fotografijo, institucija z dolgoletno tradicijo, izjemnimi dosežki na področju umetnosti in oblikovanja. Naši dijaki in nekdanji dijaki so močno zaznamovali slovenski umetniški prostor, pri čemer se lahko pohvalimo s skoraj 30 Prešernovi nagrajenci, ki so svoje prve korake na umetniški poti naredili prav v naših učilnicah in ateljejih. To tako dokazuje, da je šola ne le izobraževalni, temveč tudi kulturni steber, ki pomembno prispeva k slovenski umetniški identiteti. Zato poudarjamo, da je kakršenkoli prenos lastništva in upravljanja Križank nujno treba obravnavati v širšem dialogu, ki bo vključeval vse deležnike, tako Festival Ljubljana kot Srednjo šolo za oblikovanje in fotografijo ter druge javne in kulturne institucije. Ob tem je ključno zagotoviti, da bo šola lahko ohranila svojo prisotnost in delovanje v tem prostoru v takšnem obsegu kot do sedaj v vseh dejavnostih, ki bi omogočale nadaljevanje izobraževalnih in ustvarjalnih dejavnostih in aktivnosti. Hkrati, želimo izpostaviti tudi dejstvo, da je Festival Ljubljana v svojem v svojem delovanju že prerasel prostorske kapacitete Križank. Festival za svoje dogodke najema različne prostore v Ljubljani in širše, vendar si teh prostorov ne prilašča, temveč jih uporablja skladno s potrebami svojih prireditev. Enak pristop bi bil smiselen tudi pri uporabi prostorov v Križankah. Prostor mora ostati dostopen več uporabnikom, tudi širši javnosti, saj je njegova vrednost prav v raznolikosti dejavnostih, ki se v njem odvijajo. Premnogokrat smo priča, da se aktivnosti, ki so žive in delujoče po adaptaciji objektov, kjer so delovale prekinjajo, ostane le še lepa lupina in prazni poskusi oživljanja v kulturno življenje. Glede na to, da je v besedilu predloga naveden tudi namen vzpostavitve prostora za izobraževanje mladih umetnikov, želimo jasno poudariti, da za takšen cilj skrbi naša šola v svojem skoraj osemdesetletnem pedagoškem delovanju in z obstojem v prostorih Križank in kot takšen ni mogoč, saj je to strokovna kompetenca Srednje šole za oblikovanje in fotografije Ljubljane in njene ključne vloge v izobraževanju in javnem šolstvu. Kot smo že mnogokrat doslej zapisali, ponovno opozarjamo, da bi izključitev šole iz Križank pomenila izgubo pomembnega izobraževalnega segmenta in kulturnega utripa, ki je zelo pomemben tudi za Ljubljano in njene prebivalce. Zato vas vljudno prosimo, da pri obravnavi predloga upoštevati tudi vidik naše šole ter omogočite nadaljevanje dialoga, ki bo prinesel rešitev, sprejemljivo za vse deležnike. Hvaležna bom za možnost nadaljnjega pogovora, kjer bi lahko podrobneje predstavili stališče šole in proučili možnosti sodelovati, ki bi omogočala celovito trajnostno rešitev za prihodnost Križank«. Poleg tega poleg tega mnenja, sem pridobil še dva mnenja. In je, in bi samo, samo na kratko, čas mi še to dovoljuje, to mnenje bom samo v enem delu, kjer ni tako prijazno, je pa kritika, ki jaz mislim, da se bi mogla slišati tudi v tem prostoru, in tukaj se kritika nanaša na to in bom zdaj prebral: »Zaradi lastnih komercialnih interesov izseljujejo Ministrstvo za vzgojo in izobraževanje in za kulturo s prevzemov lastništva, s katerim pogojujejo nujno potrebno obnovo propadajočega spomenika. Izselitev iz šole pomeni, da bo še en spomenik državnega pomena v celoti skomercializiran, to pa seveda povzroča dodatno izumiranje mestnega središča in povečuje njegovo gentrifikacijo«. V bližini Križank sem jaz zaključil svojo srednjo šolo, to je na Vegovi, Vegovi Ljubljana, to je realka. Realka je ena najlepših stavb v našem mestu. Jaz si zdaj ne predstavljam, da bi nekdo zaradi tega ker je tudi ta stavba tako imenitna in bi zdaj si želel ne vem spremeniti v neko ministrstvo kaj odvzel to stavbo iz izobraževanja. Kaj pomeni ta realka? Realka pomeni za vse, za vse tiste vegovce, ki smo končali to šolo, da smo hodili po istih stopnicah, po katerih je hodil Ivan Cankar, po katerem je hodil Milan Vidmar. In to je tudi nek navdih, ki daje generacijam, ki prihajajo, da naredijo še kakšno stopničko več in tako tudi za oblikovno šolo je izrednega pomena, da so v okolju, ki ga je vzpostavil Plečnik in to daje navdih tudi za te dijake. Ni dovolj, da zdaj mi najlepšo, najboljšo šolo zgradimo na Roški, ni dovolj. In kakor koli so kapacitete, je moje mnenje, moje politično stališče, da bi v nekam obsegu še vedno mogel imeti dijaki ta občutek Plečnikovega okolja, kot je stalo to teh 80 let. Tako da to si, to si, ne vem, če lahko jaz prikažem kakšno ima to, kakšen ima to vpliv in verjemite, da je tudi ta prostor, ne samo učitelji in tukaj ne govorimo samo o nekem jeznem ravnatelju. Vidite, da se to, da je to stališče, ki se iz generacije v generacijo vodstva šole ponavlja in se trdo stojijo za tem stališčem. Evo, skoraj sem izkoristil ta svojih čas. Zahvaljujem se za poslušanje.

**GOSPOD ZORAN JANKOVIĆ**

Kolega Čerin, te bom prosil, bova menjala, ampak prej bom repliciral, ker bom šel. Gospod Striković je naredil krasen povzetek brez dvoma, samo ne vem, če za to sobo, ker mi smo ustanovitelji Festivala Ljubljana, skrbimo za Festival Ljubljana za prostore, za obnove in da boš vedel, gospod Striković, tu sva s profesor Koželjem pred sedmimi, osmimi leti tej šoli ponujali prostore v Rogu. V Rogu smo ponujali prostore, da bi naredili spodaj, tam kjer je zdaj park telovadnico bivšim ravnateljem, da bi bila ta šola in da bi bila potem tudi razstava, se pravi v tistem, točno to kar ste zdaj razlagali o šoli, to je tudi center mesta, bi lahko bilo, pa niso sprejeli. Drugič, takrat smo se na ministrstvu pogovarjali so oni sami prinesli, da ta šola statično ni varna. Smo predlagali, da gremo takoj v obnovo šole statike, da se zmenimo, ker so prinesli, pa niso naredili. Šola je šola, stavba je potrebna vsega. Zdaj pa, me prav zanima kaj bi gospod Striković rekel, da mi zdaj rečemo, okej, pa dajmo šoli to brezplačno, saj so naši otroci, ker za otroke menda gre, tako kot tu poslušamo. Potem bom pa isto nasledjo sejo vprašal, od kdaj ima pa pravico mestna občina, da vlaga v objekte katerih je država ustanovitelj? In jaz mislim, da je prav, da si razdelimo. Kaj se bodo pa odločili, kako se bodo odločili, na koncu je, zdaj pa, da zaključim s tem, minister, ki je ustanovitelj šole, ministrica podpisala to pogodbo o delitvi in najemu. Tudi jaz in direktor, ravnatelj se je odločil, da ne bo podpisal in zdaj smo že 5 let na sodišču, smo blizu mediacije, ali pa nismo blizu, ker to so sprejeli, da bodo te stroške plačali, ampak enostavno, da ne bi zamudnih obresti plačevali, ali ne vem kaj. Tako, da glede tega, mi smo se celo zmenili, tudi ta ravnateljica, imamo nekje napisano in, če se ne motim bo Darko povedal, da jih pustimo notri, dokler ne bo nova šola na Roški. Toliko o tem. Vegovi pa podobno. Dajmo ločit, za kaj odgovarja mesto, ker je mesto ustanovitelj, za kaj je odgovorna in za kaj odgovarja država.

… /// … iz dvorane – nerazumljivo … ///

**GOSPOD ZORAN JANKOVIĆ**

Ja, seveda. Izvolite.

**GOSPOD DENIS STRIKOVIĆ**

Saj o tem sem govoril, da se lahko z nekim dialogom, saj tukaj je občina pokazala, da lahko se pogovarja z državo, saj niso zdaj, da je to tako težko imeti neko lastništvo skupaj z državo. Saj ni treba pod črto zamenjati. So pa tukaj, rešitve so tudi druge. Saj ima ministrstvo, ki pokriva resor šolstva ima tudi neke druge možnosti. Saj veste, verjetno veste, da realka, da celotna realka ni namenjena srednješolski dejavnosti. Da en del realke ima fakulteta. Tako, da so še vedno neki prostori, kjer bi se, kjer se da to zapolniti tisti manko, ki ga potrebujejo. Hvala.

**GOSPOD ZORAN JANKOVIĆ**

Osem let traja dialog. Osem let. Tu vprašajte potem prof. Koželja, naj vam razloži, ker je hodil risati. Osem let. Zdaj pa uredi prosim, kolega Čerin, se zamenjava?

**GOSPOD ALEŠ ČERIN**

K besedi vabim kolegico, dr. Tino Bregant.

**GOSPA DR. TINA BREGANT**

Hvala. Jaz se bom pa navezala na vsebino, ker Festival Ljubljana dela vrhunsko. Vsak, ki je bil na teh njihovih koncertih, ko spremljamo svetovno znane violiniste, pianiste. Ni nam potrebno na Dunaj, ni nam potrebno v Salzburg, lahko to občudujemo tukaj, pri nas. Moram tudi povedat, da mladi glasbeniki spremljajo program tega festivala in ko pridejo prve najave teh vrhunskih umetnikov, že pogledajo, se že zmenijo, kdo bo šel kaj poslušat. Tako, da jaz moram reči, da meni je vsebina, ki jo prinaša ta javni zavod v Ljubljano izjemno dragocena. Moram tudi povedat, da moji prijatelji iz tujine poskušamo uskladiti s kakšnim programom iz javnega zavoda Festivala Ljubljana, ker so to res vrhunske prireditve. Tako, da jaz sem vesela, da tak festival imamo v Ljubljani. Upam, da ga bomo imeli še dolgo, da bo nadaljeval s tem svojim dobrim, odličnim delom in se veselim, da pri tem vztrajate, tako da, hvala.

**GOSPOD ALEŠ ČERIN**

Hvala, kolegica. Besedo ima Ganimet Shala. Izvoli.

**GOSPA GANIMET SHALA**

Hvala za besedo. Spoštovani podžupan, svetnice, svetniki in vsi navzoči v dvorani, pozdravljeni. Jaz bi predvsem želela izpostaviti dve usmeritvi, pred tem se pa pridružujem temu, kar je povedala že kolegica Bregantova in seveda direktor festivala. Festival Ljubljana je eden izmed starejših evropskih kulturnih festivalov, ki že več desetletij oblikuje kulturno podobo Ljubljane. Umetniki svetovnega slovesa, izjemni koncerti in predstave so del naše zgodovine in identitete, ki pritegnejo na 1000 obiskovalcev iz Slovenije in tujine. Verjamem, da bo Festival Ljubljana nadaljeval to misijo, prinašal kulturo na ulice našega mesta in jo delal dostopno občankam in občanom. Torej dve usmeritvi, ki jih želim izpostaviti, sta strateški načrt posebno pozornost namenja dostopnosti kulturnih dogodkov za vse skupine obiskovalcev. To se sicer zagotavlja s cenovno politiko, pa tudi s številnimi brezplačnimi prireditvami. In druga pomembna usmeritev je podpora mladim talentom. Festival je prostor, kjer mladi umetniki dobijo priložnost, da rastejo, se izobražujejo in delijo oder z uveljavljenimi imeni. To smo že prej slišali in tudi vemo. To je ključno za razvoj naslednjih generacij. Torej Socialni demokrati seveda podpiramo sprejem Strateške strateškega načrta javnega zavoda Festival Ljubljana za obdobje 2025-2029. Se veselimo prihajajočih prireditev in nadaljnje kulturne bogatitve Ljubljane. Hvala.

**GOSPOD ALEŠ ČERIN**

Hvala lepa. Naslednja prijavljena, kolegica Ksenija Sever. Izvolite.

**GOSPA KSENIJA SEVER**

Spoštovani podžupan, svetnice, svetniki, gospod direktor Brlek, vsi prisotni v dvorani, lepo pozdravljeni. Veliko je o načrtih povedal že gospod direktor. Strateški načrt zavoda Festival Ljubljana za obdobje 2025-2029 nadaljuje že vpeljano delo prejšnjih let. Poleg vrhunskega programa na mednarodnem poletnem festivalu, kjer segamo po prvem mestu v Evropi, je treba povedat, da festival organizira tudi mednarodna tekmovanja in mojstrske tečaje, kjer se usposabljajo mladi glasbeniki. Javni zavod daje veliko podporo mladim glasbenikom, tudi posveča skrb in vzgojo o pomenu klasične glasbe mlademu občinstvu. Pri analizi zavoda mi je v razdelku slabosti in nevarnosti pozitivni zapis, vidik, da je višina financiranja države zanemarljiva, da se ohranjajo sistemske pomanjkljivosti kulturne zakonodaje s strani Ministrstva za kulturo. Upamo, da bo sedaj to rešeno, ker je druga vlada. Da je davčna zakonodaja na področju izplačil avtorskih dohodkov neusklajena, zakonodaja ne stimulira sponzorjev in donatorjev. To je res. Tukaj naj povem, da nihče ne bo doniral več kot ima olajšave pri plačilu davka iz presežka prihodkov nad odhodki. Nato je zapisano, da dolgotrajni postopki pred sodišči povzročajo težave. Tukaj gre za vrnitev Križevniške cerkve. V denacionalizacijski postopek ni zaradi Festivala Ljubljane ampak je to postopek med državo in Križevniško cerkev. Vemo, da je ta sakralni objekt pod spomeniškim varstvom in v kolikor imam pravo informacijo, da država ponuja nekaj manj kot 400.000  EUR v državnih obveznicah za Križevniško cerkev. Taka ponudba je ponižujoča. Za ta denar ne dobiš na tej lokaciji dvosobnega stavbnega stanovanja, starega, ker novih ni. Križevniški red kot vemo želi objekt v naravi, ker ga želi uporabljati za svojo dejavnost. Prav tako pa vemo, da je to objekt, kjer je zelo pomembna akustika in v katerem se vrstijo dobri dogodki, ki jih prireja Festival Ljubljana. Tukaj mislim, da bo preteklo še kar nekaj vode. Pohvalno pa je tudi, da Festival Ljubljana omogoča gibalno oviranim prost vstop na vse prireditve v okviru festivala. Hvala.

**GOSPOD ALEŠ ČERIN**

Zaključujem razpravo. Razprava je končana. Želi ob koncu besedo še predlagatelj, gospod Darko Brlek?

**GOSPOD DARKO BRLEK**

Spoštovane svetnice in svetniki, zahvaljujem se vam za vse pripombe, namige, tudi sami se izprašujemo kar naprej, kaj je prava pot. Šolo, če ne bi bivali v sodelovanju, sploh ne bi bilo možno glede na majhen prostor, ki si ga delimo, sodelovati. Veste tu so taki, take težave kot so na primer mature, ko mora biti absolutna tišina konec meseca junija, Križanke pa imajo vsak dan prireditev. Gre za čisto logistične in tehnične težave. Mi seveda šoli želimo vse najboljše v Križankah ali na kakšni drugi lokaciji, kar se tudi sedaj že dogaja. Kar se pa programov tiče, pa imate mojo zavezo in zavezo mojih sodelavcev, da se bomo trudili delati najboljše seveda v danih okvirih in finančnih možnostih. Hvala lepa.

**GOSPOD ALEŠ ČERIN**

Hvala tebi gospod generalni direktor in umetniški vodja. Prehajamo na ugotavljanje navzočnosti. Končujem. Rezultat navzočnosti: 34 navzočih.

**Prehajamo na glasovanje O PREDLOGU SKLEPA: Mestni svet Mestne občine Ljubljana sprejme predlog Sklepa o pozitivnem predhodnem mnenju k Strateškemu načrtu javnega zavoda Festival Ljubljana za obdobje 2025-2029.**

Glasovanje poteka.

Zaključujem glasovanje.

**28 ZA,**

**2 PROTI.**

Sklep je sprejet. Hvala lepa.

Prehajam na 6. točko dnevnega reda.

**AD 6. PREDLOG SKLEPA O POZITIVNEM PREDHODNEM MNENJU K STRATEŠKEMU NAČRTU MESTNEGA GLEDALIŠČA LJUBLJANSKEGA ZA OBDOBJE 2025 – 2029**

Gradivo ste prejeli s sklicem, po sklicu pa poročilo pristojnega Odbora za kulturo in raziskovalno dejavnost. Prosim go. Barbaro Hieng Samobor, direktorico mestnega gledališča za uvodno obrazložitev.

**GOSPA BARBARA HIENG SAMOBOR**

Dober dan, spoštovane svetnice, spoštovani svetniki, podžupani. Prihajam iz Mestnega gledališča ljubljanskega, to je drugo največje slovensko dramsko gledališče in največji javni zavod mestni na področju kulture. Ustanovitelj je Mestna občina Ljubljana. Glavni financer po zakonu Ministrstvo za kulturo, investicije, vzdrževanje in posebne projekte pa pokriva MOL. Mislim, da je glede na naravo gledališča, ki ga in zgodovino gledališča, ki ga danes tukaj predstavljam spodobno in prav, da omenimo tiste, ki so nam to gledališče ustvarili, omogočili in, ki so ga postavili na noge. Namreč MGL je imelo v svoji, leta 2026 bo 75 let staro, v svoji pač 70 plus dolgi zgodovini, svoje vrhunce, ki so predstavljali pravzaprav vrhunce slovenskega in tudi jugoslovanskega gledališča po zaslugi ljudi, kot so bili Dušan Moravec, Lojze Filipič, Mile Korun, Dušan Jovanović, Mojce Kreft. Vsi ti ljudje, ki jih naštevam, so pravzaprav mame in očetje modernega slovenskega gledališča in točno na teh MGL deskah so se ustvarile nekatere najbolj antologijske predstave, ki so zasejale tisto, kar zdaj žanjejo ti, ki so zdaj mladi. Od igralcev ste tam lahko gledali z Vladimirja Skrbinška, Dareta Ulago, Danila Bezlaja, zakonca Šugman, Vero Per. Začeli so svojo pot, morda tega ne veste na teh deskah Milena Zupančič, Radko Polič tudi Stane Sever in tudi Polde Bibič. Skratka, ne toliko kot kakšno starejše slovensko gledališče, ampak ta ladijski pod je že veliko žlahtnega doživel. Vmes so bila tudi manj slavna obdobja, ko se je to gledališče po zaslugi usmeritev gibalo po spodnjem robu komercialnega ali celo pod spodnjim robom. Tega pa pekla se še vedno nekako otepamo. Marsikdo se tega še spomni, ampak MGL mi je bil pred 16 leti zaupan v enem od njegovih manj uspešnih obdobij in moja naloga je bila, da gledališče ponovno umestim na zemljevid nagrajevanih in upoštevanih gledališč. Srčno upam, da mi to uspeva. In pri dokazovanju, če nočemo imeti proze, moramo poseči po številkah. Prek 125 nagrad je MGL dobil v zadnjih 15 letih, od tega je bila četrtina mednarodnih. Okrepili smo ansambel in dvignili statistike v vseh segmentih. Naj vam povem, da je prej, da smo prejšnjo strategijo, ki ste jo prav tako potrjevali v isti sestavi, da smo jo v celoti realizirali kljub epidemiji, ki je bila vmes, razen postavke pridobitve novega, nove dvorane, ki pa trenutno poteka, in ste videli, če ste prebrali celo mojo strategijo, da je umeščena kot ena od bistvenih točk te strategije. Strategija je v svoji naravnanosti večinsko nadaljevalna, temelji na zavezah in dobrih praksah, ki so starejše tudi od recimo temu mojega mandata. Dolgoročna vizija temelji na spoštovanju dosežkov naših ustanoviteljev in prednikov, kot je bilo že rečeno, istočasnem iskanju novih, čim modernejših izrazil form in praks, negovanju ansambla in kolektiva nasploh, negovanju modernega slovenskega pisanja za gledališče. To je od nekdaj bil glavni poudarek tega teatra, nadaljevanju in dopolnjevanju razvoja občinstva, kot se temu dandanes reče, širjenju sodelovanj z drugimi gledališči doma in v tujini. In nadaljevanju in širitvi v okviru mednarodne regijske zveze Ruta, ki je zdaj stara že 5 let in smo ravnokar obnovili njene zaveze s ponovnim petletnim podpisom. Grem k strukturi in številkam, čeprav ni taka dinamika strategije, kakršno sem oblikovala. 104 redno zaposleni, od tega 34 igralk, igralcev letno. Cca. 200 pogodb z zunanjimi sodelavci, umetniki. Neumetniških je seveda še mnogo več pri izdelavah scenografij in podobnega. Osnovna repertoarna ponudba vsako sezono šteje 6 premier na velikem odru in 4 do 5 na mali sceni. Vsakoletni koncert pripravljen v sodelovanju s Kinom Šiška, že peto leto zaporedoma Festival Ruta, ki razkaže v šestih večerih 6 presežnih predstav iz območja bivše skupne države. Potem knjižnica MGL, ki je pravzaprav edina strokovna knjižnica na slovenskem področju. Imamo zelo močan pedagoški oddelek z lastno produkcijo in lastnimi akcijami. Imamo zelo uspešen piar oddelek, ki pospešeno dela na tako imenovani mediatizaciji, ki poteka predvsem zaradi krize medijev, ki jo vsi poznamo. Imamo kvaliteten in dragocen arhiv, ki ga skrbno čuvamo in dopolnjujemo. Zasedenost dvoran je v procentih 90. V sezoni odigramo približno 300 lastnih predstav, skupaj z gostujočimi prireditvami pa jih pride na 360. Tisti, ki ste manj poučeni o gledališkem planiranju, vedite, da je sezona sicer se ne pokriva s koledarskim letom, ampak je pa to 12 mesecev v dveh različnih koledarskih obdobij. Akutni problem. Naš je sladek, ampak je velik, in sicer imamo veliko povpraševanje gledalcev in posledično pomanjkanje terminov za izven predstave. Zaradi velikega števila abonentov, ki jim smo jim v bistvu zaradi pred vpisa dolžni ne moremo igrati uspešnih predstav za izven. Nujna je potreba po dodatni dvorani, kar je sicer zadnja točka moje strategije, se bojim biti prekinjena in poudarim že zdaj, župan in podžupan Žnidaršič in vsi ostali županove ožje ekipe so s problematiko seznanjeni in reševanje poteka v tesni, v tesnem vsakodnevnem sodelovanju z MOL-om. Problem pomanjkanja terminov trenutno rešujemo s koprodukcijskimi postavitvami. Najpogostejša pot vodi v Cankarjev dom. Ker na ta način lahko vzporedno igramo na dveh lokacijah, od katerih je ena »izposojena«. Rešitev torej res ni trajna, je pa. V našem primeru se epidemija med gledalci k sreči ni poznala dolgo. Številke so skoraj nepoškodovane oziroma se zdaj zaradi selitve drame v Litostroj celo večajo ker si lahko predstavljate, da so nekateri gledalci od tam prišli, prešli v centralni MGL. Naš sedež je namreč na Čopovi 14. Splošni cilji - uprizarjanje slovenske klasike, uprizarjanje najkvalitetnejših novih slovenskih besedil, spodbujanje pisanja za gledališče, naročanje besedil, tako imenovano rezidenčno avtorstvo, predvsem za mlade. Pozor na to, to ni čisto moj ali mojih kolegic izum, to je že legendarni naš vzornik in predhodnik Lojze Filipič je imel pred izumom interneta noviteto v dveh dneh na mizi. Takrat je to res nekaj pomenilo. Skrbimo za kvalitetne prevode, uprizarjamo najnovejše nova besedila. Tu smo pa dejansko kljub potrebi po skromnosti najboljši. Jaz in moje kolegice pravzaprav imamo nova evropska besedila na mizi še isti hip in prenekatera naša uprizoritev je druga v Evropi, takoj za krstno v tujini. Uprizarjamo tudi predstave s področja glasbenega gledališča vi, ki radi hodite v gledališče, veste, da sem od predhodnika podedovala muzikale, kot to.

-------------------------------------------------------------------------------------zvok, ki napove potek časa

**GOSPOD ALEŠ ČERIN**

Počasi zaključite.

**GOSPA BARBARA HIENG SAMOBOR**

Ja, glejte, vse, kar sem govorila, je s strateško mislijo razporejeno v naslednjih 5 let. Ne bi ponavljala letnic. Torej, bo kar nekaj, kar nekaj jubilejnih let, to se pravi več klasike. Širitev rute v zahodno Evropo, pripojitev še nekaterih drugih balkanskih dežel v to Ruta kombinacijo. Prva koprodukcija, ki bo posvečena Dušanu Jovanoviću. Investicijske vzdrževalne posege prosim preglejte v moji strategiji. In pravzaprav sem uspela s tem podaljškom povedati tako rekoč vse.

**GOSPOD ALEŠ ČERIN**

Hvala lepa, gospa direktorica. Prosim g. Ludvika Bagarija, da poda stališče odbora.

**GOSPOD LUDVIK BAGARI**

Dame in gospodje, spoštovani predsedujoči, gospod podžupan, Odbor za kulturo in raziskovalno dejavnost je na 15. redni seji obravnaval gradivo za 20. sejo mestnega sveta in sprejel sklep, da Odbor za kulturo in raziskovalno dejavnost podpira sprejem predloga Sklepov o pozitivnem predhodnem mnenju k Strateškemu načrtu Mestnega gledališča ljubljanskega za obdobje 2025 - 2029.

**GOSPOD ALEŠ ČERIN**

Želi besedo predsednik Statutarno pravne komisije?

**GOSPOD MARJAN SEDMAK**

Statutarno pravna komisija nima pripomb pravnega značaja. Hvala.

**GOSPOD ALEŠ ČERIN**

Odpiram razpravo. Ksenija Sever, izvolite.

**GOSPA KSENIJA SEVER**

Po tej nazorni, v prihodnost naravnani predstaviti strategije mestnega gledališča Ljubljana je težko še kaj dodati, pa vendar bom spregovorila o detajlih, ki so se med dotaknili o prebiranju tega dokumenta za obdobje 2025 - 2029. Ljubljančani dobro poznamo naše mestno gledališče v centru mesta, ki deluje že od leta 1949 dalje, to je naše gledališče, je gledališče, ki je predstavljalo predstave za vse generacije, od predstav Hamleta do veselo iger, na primer Matiček se ženi in tako dalje. V strategiji pa bi izpostavila samo par vizij načrtov delovanja, ki se mi zdijo zelo spodbudni. Postavitev muzikala glasbeno plesnega gledališča in ohranjanje le tega kot gledališke predstave, je nova oblika predstav za občinstvo, prav tako je organizacija seminarjev in delavnic zelo pomembna pri gledališki vzgoji dijakov, šolarjev, saj jim s tem približamo kulturo, zanimive so tudi koprodukcije z drugimi javnimi zavodi doma in v tujini ter gostovanje drugih gledališč iz tujine, kakor tudi gostovanje mestnega gledališča izven svojega sedeža. Prav poseben pečat pa daje velika pozornost delovanju arhiva v gledališkem prostoru, ki hrani igre v izvirniku, gledališke liste, kritike, kostume in tako dalje. Posebnost je tudi knjižnica mestnega gledališča Ljubljana, ki jo želijo v bodoče umestiti v kavarno, ki je v strategije načrtovana v pasaži mestnega gledališča. Posebna pozornost pa je namenjena 115 zaposlenim, 40 zunanjim sodelavcem ter študentom, ki jih je okoli 20, ki jim vodstvo želi zagotoviti pogoje dela, kjer bo na prvem mestu zadovoljstvo, pozitivno delovno okolje, medsebojno spoštovanje in delovni uspehi, ki se štejejo v številu storitev, pri tem pa ohraniti kvaliteto predstav brez izgorelosti zaposlenih. Še veliko napisanega je v tej strategiji tako na področju vključevanja družbenih omrežij za povezovanje znotraj kolektiva kot tudi ozaveščanju obiskovalcev, nadomestitvi ob upokojitvah z mladimi kadri. To je zelo pomembno in preko raznih programov tudi izobraževanju publike. V gledališki repertoar se vključuje slovenske avtorje, organiziranje ravno sedaj Festival Ruta, kjer se predstavijo gledališča s svojimi deli iz bivših republik, odraz dobrega dela, ki ga izvaja Mesto gledališče ljubljansko, pa so številne nagrade tako doma kakor tudi 25 mednarodnih nagrad. Glede na to, da veliko prihodkov ustvari gledališče z abonmaji, jih ima največ, okoli 6000 razprodanimi predstavami, 13 premierami na leto, se sooča s pomanjkanjem prostora, dvorane. Bi pa tudi višje sofinanciranje s strani MOL takemu profesionalnemu gledališču bilo zelo dobrodošlo. Gospa direktor, še naprej vam želim uspešno delo in izpolnitev ciljev te strategije.

**GOSPOD ALEŠ ČERIN**

Hvala lepa za te lepe, spodbudne besede, kolegica. Naslednja prijavljena gospa Maruša Babnik.

**GOSPA MARUŠA BABNIK**

Vsi lepo prisotni pozdravljeni. Zelo sem vesela, da lahko povem nekaj zelo pohvalnih besed, predvsem na področju mladih oziroma vključevanja mladih v Mestno gledališče ljubljansko, kajti ponujajo več programov za mlade umetnike, kot so mentorski programi, kjer mladi umetniki dobijo priložnost sodelovanja z izkušenimi mentorji in seveda, ki jim seveda pomagajo pri razvoju veščin in talentov. Potem delavnice in izobraževanja, kjer mladi umetniki lahko pridobijo nova znanja in izkušnje seveda na področju gledališča predvsem priložnosti za nastopanje in pa sodelovanje v mednarodnih projektih. Kot je gospa direktorica povzela že vse strateške cilje se o tem seveda ne bi kaj dosti več pogovarjali, me pa zelo interesira ta raznolik repertoar predvsem izboljšanje organizacijske strukture, trajnostno financiranje, sodelovanje s sponzorji in donatorji in pa investicije v infrastrukturo. Zelo sem vesela, ker ste vanj, v ta strateški načrt vključili tudi načrte za promocijo gledališča, ki je predvsem povečanje prisotnosti v medijih, digitalnega marketinga, sodelovanje z različnimi vplivneži, raznih promocijskih kampanj in pa sodelovanja z lokalno skupnostjo. Predvsem me interesira to, da obstajajo posebni dogodki za privabljanje mladih, kar so dijaški abonmaji, mladi kritiki, program, kjer mladi obiskovalci lahko postanejo gledališki kritiki, pišejo recenzije in sodelujejo v razpravah, v predstavah, ker imajo današnji mladi drugačen pogled na tisto tradicionalno stereotipno predstavo ali program, predvsem sodelovanje s šolami in pa festivalov in posebnih dogodkov. Najbolj morda en tak vidik, ob katerem sem se zaustavila, pa so merila s kazalniki, kot je obiskovalnost, torej spremljanje števila obiskovalcev na predstavah in drugih dogodkih, ki jih organizira MGL, različni finančni kazalniki, povečanje prihodkov iz različnih virov, vključno s prodajo vstopnic, sponzorstvi in donacijami, kakovost produkcij, se pravi ocene in kritike predstav s strani strokovne javnosti in občinstva, sodelovanje z lokalno skupnostjo, torej število in kakovost projektov, ki jih vključujejo, ki vključujejo sodelovanje z lokalnimi organizacijami in skupnostmi, medijska pozornost in izobraževalni programi, predvsem me tu zanima morda to, da seveda merila so postavljena oziroma kazalniki so postavljeni, tukaj pogrešam predvsem koliko česa, a ne bi za vas predstavljal uspeh. Kot sem prebrala, bo odgovorno za uspešnost tega načrta seveda vodstvo gledališča, s to organizacijo, spremljanjem programa dela in finančnih kazalnikov ter poročanja, se pravi direktor bo redno poročal o napredku, pa me zanima seveda, kaj pomeni to redko. Me veseli, da so tudi zunanji nadzorniki, sicer Mestni svet Mestne občine Ljubljana daje predhodno mnenje, kar ga bomo danes potrdili, me pa veseli, da upoštevate oziroma v svoj nadzor vključujete tudi zunanje strokovnjake, ki pomagajo pri ocenjevanju uspešnosti in doseganju ciljev. Sama bom ta strateški načrt podprla.

**GOSPOD ALEŠ ČERIN**

Lepo zahvalim. S tem je razprava izčrpana in gospa direktorica, imaš za zaključek kaj afirmativnega za povedati? Izvoli.

**GOSPA BARBARA HIENG SAMOBOR**

Zahvaljujem se vam za lepe besede in oči, ki so me pozorno gledale, ko sem predstavljala. Zame je 10 minut res huda frustracija. Zelo sem bila pripravljena, lahko si predstavljate, da sem po 16 letih se nekako spojila s tem, kar delamo, in ne razumem, da vam ne morem vsega tega povedat ampak dejansko je, nekaj bi vam rada povedala. Seveda vse kritike vsi nadzorni sveti, vsi strokovni sveti, vse debate, strokovne itd., ampak edino, edini pogoj za gledališče je igralec in edini vzrok za gledališče je gledalec. In jaz sem do tega do tega rezultata prišla kot vodja dokaj zgodaj. Če mi je bilo recimo v prvem letu, če je šel kdo ven iz dvorane, ker mu predstava ni bila všeč, še do neke mere vseeno, mi zdaj za nobenega ni. In mislim, da se tam moja in mojih kolegov kolegic nenehna skrb in pozornost nekako pozna in da so nam gledalci za to hvaležni. To je tudi to, morate nekako vedeti vi kot naši, naš parlament. To je sicer ljubljansko in popolnoma z dušo in telesom ljubljansko gledališče ampak presega ljubljanski okvir. Mi smo regijsko gledališče. Tako s številom izdelkov grdo rečeno kot število gledalcev. Tako, da to je ena od stvari, ki se razliva čez meje, pa upam, da se na dober način. Hvala vam, da mi zmeraj tako natančno prisluhnete, tudi če niste iz teh mojih, mojega poklica. Hvala vam.

**GOSPOD ALEŠ ČERIN**

Hvala gospa direktorica, ugotavljam navzočnost. Rezultat navzočnosti je 39.

**Prehajamo na glasovanje O PREDLOGU SKLEPA**: **Mestni svet Mestne občine Ljubljana sprejme predlog Sklepa o pozitivnem predhodnem mnenju k Strateškemu načrtu Mestnega gledališča ljubljanskega za obdobje 2025 – 2029.**

Zaključujem glasovanje in rezultat je:

**38 ZA,**

**0 PROTI.**

Sprejeto. Veliko uspeha in sreče še naprej, gospa direktorica, tebi in ekipi.

Prehajam na 7. točko dnevnega reda.

**AD 7. A) PREDLOG SKLEPA O SPREMEMBAH IN DOPOLNITVAH SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2025**

**B) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2025**

**C) PREDLOG SKLEPA O SOGLASJU K OSNUTKU BESEDILA PRAVNEGA POSLA – KUPOPRODAJNE POGODBE ZA NEZAZIDANO STAVBNO ZEMLJIŠČE S PARCELNO ŠT. 2/9, K. O. 1770 KAŠELJ**

Predlagam, da točke obravnavamo skupaj. Gradivo ste prejeli s sklicem, po sklicu pa poročilo pristojnega odbora. Prosim go. Mihaelo Topolovec Šiker, sodelavko z Oddelka za ravnanje z nepremičninami za uvodno obrazložitev.

**GOSPA MIHAELA TOPOLOVEC ŠIKER**

Spoštovane svetnice, spoštovani svetniki. Zaradi prodaje zemljišča v k. o. Kašelj mestnemu svetu v sprejem predlagamo 3 točke. Pod točko 7A) predlagamo v sprejem Sklep o spremembah in dopolnitvah Sklepa o načrtu ravnanja z nepremičnim premoženjem MOL v vrednosti nad 200.000 EUR. Pod točko 7B) se spreminja tudi skupna vrednost pravnih poslov, zato v sprejem predlagamo Sklep o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa MOL v letu 2025. Pred samo izvedbo postopka prodaje je potrebno tudi soglasje, predhodno soglasje mestnega sveta, zato po točko 7C) v sprejem predlagamo Sklep o soglasju k osnutku besedila pravnega posla kupoprodajne pogodbe za nepozidano stavbno zemljišče s parcelno številko 2/9 k.o. Kašelj. Nepremičnina se bo prodajala na javni dražbi po izhodiščni vrednosti 1.542.800 brez DDV in predstavlja prihodek proračuna MOL za leto 2025.

**GOSPOD ALEŠ ČERIN**

Hvala lepa. Prosim gospo Jelko Žekar, predsednico Odbora za ravnanje z nepremičninami za stališče odbora.

**GOSPA JELKA ŽEKAR**

Hvala za besedo, lep pozdrav vsem v dvorani. Kot je bilo že uvodoma povedano, vse 3 točke so med sabo povezane, soodvisne. Odbor za ravnanje z nepremičninami je obravnaval na svoji redni seji vsa 3 gradiva in soglašal s petimi glasovi za, nobenim proti od 7 prisotnih, z vsemi tremi predlaganimi sklepi in tudi s tem predlaga mestnemu svetu, da jih potrdi. Hvala lepa.

**GOSPOD ALEŠ ČERIN**

Hvala lepa. Predsednik Statutarno pravne komisije, gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija ugotavlja, da so zakonske podlage za vse tri točke povezane in nima pripomb pravne narave. Hvala.

**GOSPOD ALEŠ ČERIN**

Hvala lepa. Odpiram razpravo, ki je za vse točke skupna, glasovanje bo pa za vsako točko posebej. Ponovno kolegica Ksenija Sever.

**GOSPA KSENIJA SEVER**

Hvala. Meni se pa tukaj pojavljata pri točki C) dve vprašanji. V gradivu smo prebrala, da se bo zemljišče prodajalo, ker se je javila zainteresirana oseba. To je v redu. Zemljišče je naprodaj, je v redu. Zanima pa me, ker je to stavbno zemljišče ali že sprejet OPN in kakšne stavbe oziroma kaj je dovoljeno na tem območju gradit? Ta drugo vprašanje pa je, zemljišča sosednja, ki so v po točko A) in B) so ocenjena 195 EUR kvadratni meter, tukaj pa je izhodiščna cena za dražbo 175 EUR. Ali se pričakuje, da bo toliko dražiteljev ali kaj? Hvala lepa.

**GOSPOD ALEŠ ČERIN**

Naslednja prijavljena gospa Darinka Kovačič.

**GOSPA DARINKA KOVAČIČ**

Lepa za besedo. Pozdrav vsem skupaj v dvorani. Tudi jaz se bi navezala na točko C). Nekaj je že kolegica Ksenija povedala, kakšna je cena za kvadratni meter. Meni se tudi zdi malo nizka, glede na to, da se prodajajo zemljišča že po 200 ali več evrov za kvadratni meter. Zdaj gre za javno dražbo. Zdaj, kot je rekla kolegica se že nekje namiguje kdo naj bi bil kupec. Ali je s tem kupcem recimo že kakšen sklenjen dogovor glede na to nizko ceno? In pa zanima me zdaj, ker gre za precej veliko zemljišče 8816 m², ali naš stanovanjski sklad ni zainteresiran za to zemljišče? Vemo, da Ljubljana nujno potrebuje stanovanja, neprofitna stanovanja, zemljišč pa ni. Tukaj je se pokazala ena priložnost, ki bi to zemljišče lahko izkoristil za potrebe gradnje stanovanjskega sklada. Zakaj pač se stanovanjski sklad ne vključi v to zgodbo? Hvala.

**GOSPOD ALEŠ ČERIN**

Hvala lepa. Zaključujem razpravo. Odgovore bo dala predlagateljica.

**GOSPA MIHAELA TOPOLOVEC ŠIKER**

Vrednost nepremičnine je določena na podlagi cenitvenega poročila, tako da MOL pač pod vrednostjo ne more prodajati te nepremičnine. Nepremičnina se nahaja v enoti urejanja gospodarske cone, to je po odloku občinskem prostorskem načrtu. Nepremičnina se bo prodajala po postopku javne dražbe, tako da bo najuspešnejši dražitelj znan šele po izvedenem postopku. In ne more biti vnaprej nobenih dogovorov z interesentom, ki je dal vlogo za nakup.

**GOSPOD ALEŠ ČERIN**

V redu. Hvala lepa.

**Prehajam na glasovanje, in sicer naprej PREDLOG SKLEPA pod točko A): Mestni svet Mestne občine Ljubljana sprejme predlog Sklepa o spremembah in dopolnitvah Sklepa o načrtu ravnanja z nepremičnim premoženjem Mestne občine Ljubljana v vrednosti nad 200.000 eurov za leto 2025.**

Najprej pa ugotavljam navzočnost. Zaključujem navzočnost, še malo, še malo. 36.

Prehajamo na glasovanje o predlogu sklepa, ki sem ga prej prebral.

Glasovanje poteka.

Zaključujem glasovanja, in sicer:

**25 ZA,**

**1 PROTI.**

Sklep je sprejet.

**In prehajam na PREDLOG SKLEPA pod točko B): Mestni svet Mestne občine Ljubljana sprejme predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2025.**

Glasovanje o predlogu sklepa poteka.

Zaključujem glasovanje.

Rezultat je:

**24 ZA,**

**1 PROTI.**

Sklep je sprejet.

**In še slednji SKLEP: Mestni svet Mestne občine Ljubljana sprejme predlog Sklepa o soglasju k osnutku besedila pravnega posla – kupoprodajne pogodbe za nezazidano stavbno zemljišče s parcelno št. 2/9, k. o. 1770 Kašelj.**

Glasovanje poteka.

Zaključujem glasovanje.

Rezultat je:

**25 ZA,**

**1 PROTI.**

Hvala lepa.

Prehajam na točko 8. današnjega dnevnega reda.

**AD 8. A) PREDLOG POSLOVNEGA NAČRTA DRUŽBE JAVNO PODJETJE LJUBLJANSKA PARKIRIŠČA IN TRŽNICE, D. O. O., ZA LETO 2025**

**B) PREDLOG SOGLASJA ZA ZADOLŽITEV DRUŽBE JAVNO PODJETJE LJUBLJANSKA PARKIRIŠČA IN TRŽNICE, D. O. O. V LETU 2025 NAJVEČ DO VIŠINE 2.000.000 EUROV**

Predlagam, da točki obravnavamo skupaj, glasujemo posebej. Gradivo ste prejeli s sklicem, po sklicu stališče Odbora za gospodarske javne službe in promet. Prosim gospoda mag. Bojana Babiča, direktorja Javnega podjetja Ljubljanska parkirišča in tržnice za uvodno obrazložitev za obe točki.

**GOSPOD MAG. BOJAN BABIČ**

Spoštovana svetnice, svetniki, spoštovani predsedujoči. Javno podjetje Ljubljanska parkirišča in tržnice pač v okviru svojih pristojnosti in na podlagi odlokov opravlja tri javne, gospodarske javne službe, in to je čiščenje, vzdrževanje javnih tržnic, pač čiščenje in vzdrževanje javnih parkirišč in pa tudi redno vzdrževanje vertikalne in horizontalne prometne signalizacije in opreme, tekočih stopic, dvigal, ploščati za invalide, infrastrukture optičnega omrežja s pripadajočo cevno in komunalno infrastrukturo, komunikacijske opreme, široko širokopasovnih komunikacijskih povezav za potrebe nadzora prometa in prometne varnosti, video nadzornega sistema ter opreme brezžičnega internetnega omrežja. Za namen upravljanja nadzora prometa na občinskih cestah znotraj družbe deluje tudi center za upravljanje prometa. Družba izvaja tudi eno izbirno gospodarsko javno službo in to je dejavnost upravlja s pristaniščem in vstopno izstopnimi točkami na Ljubljanici. Poleg tega družba izvaja tudi tržne dejavnosti, kot so vzdrževanje občinskih cest na prostem trgu, upravljanje parkirišč na najetih površinah, upravljanje poligona varne vožnje, trži izposojo stojnic in ostalega tržnega inventarja izven tržnih površin, postavljanje zapor po Mestni občini Ljubljana, obravnava vloge ter risanje elaboratov za postavitev cestnih zapor, oddajanje lastnih površin za namen parkiranja tovornih vozil na Cesti dveh cesarjev in upravljanje objektov ter počitniških kapacitet v Kranjski gori, Barbarigi in Čatežu. V letu 2025 poleg rednih nalog načrtujemo tudi poleg nadaljevanja že z vsemi začetimi aktivnosti, tudi z drugimi pristopi, predvsem družba za tržno dejavnost načrtuje povečanje prihodkov s pomočjo izboljšanja pogojev na poligonu za varno vožnjo in s tem namerava omogočiti dodatne in neposredne obračune uporabe poligona za kandidate, ki pridobivajo vozniško dovoljenje kategorije B. Poleg tega se na območju Mestne občine Ljubljane načrtuje izvedba več obsežnih projektov, pri katerih bo družba poskrbela za postavitev svetlobne in nesvetlobne prometne signalizacije. Družba v letu 2025 načrtuje 259.381 EUR čistega dobička. Pod točko 2. Najem kratkoročnega revolving kredita. Tu bi poudaril predvsem, da to ne gre za najem novega kredita, temveč samo podaljšanje kredita, ki smo ga najeli že v lanskem letu. Kredit se najema izključno za zagotavljanje kratkoročne likvidnosti podjetja v primeru kakšne krize. Povedal bi, da družba v lanskem letu je ta kredit koristila 2-krat in ga tudi v celoti že vrnila. Hvala lepa.

**GOSPOD ALEŠ ČERIN**

Hvala lepa tebi, gospod direktor. Prosim gospo Vesno Ugrinovski, predsednico Odbora za gospodarske javne službe in promet za stališče odbora.

**GOSPA VESNA UGRINOVSKI**

Odbor za gospodarske javne službe in promet je podprl sprejem predloga Poslovnega načrta družbe javno podjetje Ljubljanska parkirišča in tržnice d.o.o. za leto 2025 s petimi glasovi za in nobenim glasom proti.

**GOSPOD ALEŠ ČERIN**

Hvala lepa kolegica. In še gospo Jelko Žekar, predsednico Odbora za finance glede drugega predloga sklepa.

**GOSPA JELKA ŽEKAR**

Torej. Odbor za finance je na svoji redni seji obravnaval predlog zadolžitve javnega podjetja Ljubljanska parkirišča in tržnice in soglasno z vsemi sedmimi prisotnimi članicami in člani odbora potrdil predlagani sklep. Hvala lepa.

**GOSPOD ALEŠ ČERIN**

Lepo zahvalim in še predsednik Statutarno pravne komisije, gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija k obema podtočkama nima pripomb pravnega značaja. Hvala.

**GOSPOD ALEŠ ČERIN**

Hvala lepa. Odpiram razpravo za obe točki. Jožef Horvat, beseda je vaša.

**GOSPOD JOŽEF HORVAT**

Hvala lepa za besedo, lep pozdrav vsem. Na prejšnji seji v mesecu decembru smo sprejeli sklep o vzpostavitvi tržnice na Črnučah. Zanima me, ker je pač to zdaj njihova dejavnost tudi tam, kdaj bo vzpostavljena tržnica, kako bo poskrbljeno za sanitarije, kako za tekočo vodo? Ker kmetje so pokazali določeno zainteresiranost. Ampak odgovorov v tej smeri pa še ni. Tudi ta prostor, na katerem je to načrtovano, je nekako razdeljen z zelenico. Kako se bo to uredilo, da bo dovolj prostora za vse stranke in tudi za dostavo? Ker tukaj je zraven trgovina Mercator, je zadaj zdravstveni dom, je gasilski dom in dostava je zelo otežkočena, tako da bi prosil za te odgovore. Hvala.

**GOSPOD ALEŠ ČERIN**

Hvala lepa. Aleš Primc je naslednji razpravljavec.

**GOSPOD ALEŠ PRIMC**

Hvala lepa za besedo. V predlogu poslovnega načrta je govora tudi o gradnji podzemne garažne hiše. Jaz lepo prosim, da daste iz poslovnega načrta to ven, ker gre za nevaren projekt, ki grozi da bo uničil velik del tega kulturno arhitekturno dediščino Plečnikovih tržnic, Stolnice in vsega, kar je tam okrog. Tako da, poglejte, temu projektu nasprotujejo okoliški stanovalci, nasprotuje mu stroka, nasprotuje mu sem prepričan velika večina Ljubljančank in Ljubljančanov. In gre za izjemno škodljiv projekt, ki grozi da bo Zoran Janković uničil še tisto nekaj stare Ljubljane, tiste duše Ljubljane, ki je še ostala. Poleg tega je predvidena gradnja tudi v nasprotju z OPN Mestne občine Ljubljana. Tako, da predlagam, da gre ta zadeva ven in da na tem projektu ne delate. Bi pa prebral samo en izsek iz mnenja Unesca, za kako škodljiv in nevaren projekt gre. Projekt je umeščen tik ob komponenti Plečnikove tržnice in je v celoti znotraj vplivnega območja svetovne dediščine. Gre za območje, ki je predmet mednarodne zaveze konvencije ter je nosilec izjemne univerzalne vrednosti, kar predstavlja skupaj s pogoji za njegovo avtentičnost in integriteto jedro konvencije ter mora biti izhodišče za ohranjanje in upravljanje vpisanega območja. Država ima v skladu s konvencijo ter njenimi operativnimi smernicami dolžnost, da organe konvencije Centra za svetovno dediščino, Odbora za svetovno dediščino ter posvetovalna telesa seznani z vsemi načrtovanimi posegi, ki bi lahko vplivali na stanje ohranjenosti svetovne dediščine in pridobi njihovo mnenje oziroma soglasje, slednje s pomočjo priprave presoje vplivov na svetovno dediščino. Na podlagi zgornjega je bil investitor MOL opozorjen na dolžnost priprave presoje vplivov na dediščino, še posebej na podlagi operativnih smernic konvencije v členu 110 in 118 ter odločitve odbora 44 com 8.b 45 točka 4 ter sodelovanje centra za svetovno dediščino. Proces presoje se je pričel leta 2023. Takrat je delovna skupina Zavoda za varstvo kulturne dediščine pripravila strokovno podlage za presojo, izvajalec presoje pa je po naročilu MOL pripravil elaborat. Leta 2024 je delovna skupina Zavoda za varstvo kulturne dediščine opravila pregled elaborata, temu so sledili njegovi popravki in vnovičen pregled strani Zavoda za varstvo kulturne dediščine. Žal, žal pa je v procesu presoje investitor, še preden je bila poslana presoja vpliva na dediščino v pregled in odobritev na Center za svetovno dediščino ločil proces vplivov na svetovno dediščino od procesa pridobivanja gradbenega dovoljenja. Ugotavljamo, da postopek poteka brez dokončane presoje vplivov na svetovno dediščino in brez pregleda in mnenja Centra za svetovno dediščino ter njegovih posvetovalnih teles. Ne izvedba slednjega predstavlja potencialno nevarnost za vpisano območje ter ima lahko posledice za status te dediščine, saj se na nacionalnem nivoju sprejemajo nepovratne, če boste enkrat te zadeve uničili, bo to nepovratno, nepovratne odločitve brez sledenja postopkom konvencije. Slovenska nacionalna komisija za Unesco z obžalovanjem ugotavlja, da projekt prenove tržnic ne sledi vsem postopkom konvencije o svetovni dediščini, del katere so vpisana izbrana Plečnikova dela v Ljubljani. Opozarjamo, da je potrebno dosledno slediti vsem postopkom konvencije o svetovni dediščini, tudi s posredovanjem presoj vplivov na svetovno dediščino na Center za svetovno dediščino ter upoštevanju mnenja organov konvencije. Pričakujemo, da bo Vlada Republike Slovenije, Ministrstva za kulturo uradno odgovorila na dopis Centra za svetovno dediščino ter na podlagi konvencije in njenih operativnih smernic obvestila center o stanju projekta prenove tržnic ter o vseh načrtovanih projektih znotraj območja vpisa izbranih del Jožeta Plečnika v Ljubljani, vključno z varovanjem območja. Republika Slovenija, pogodbenica konvencije o varovanju svetovne kulturne dediščine in naravne dediščine, je vsebinsko odgovorna skrbeti za svetovno dediščino na svojem ozemlju. Zato smo vsi deležniki dolžni zagotavljati najvišje standarde postopkov v vseh pogledih, predvsem pa takrat, kadar gre za nepovratne posege, fizične značilnosti in nesnovne vrednote, ki povezujejo skupnost. Poleg tega naj povem, da so se proti tej gradnji že izrekli strokovnjaki sveta SAZU za kulturo in identiteto prostora Slovenije, raziskovalci Umetnostnega inštituta Franceta Steleta, ZRC SAZU, Nacionalni svet za kulturo itd.. Se pravi, gre za izjemno nevaren projekt in lepo prosim opravljajte svojo dejavnost brez te gradnje, nevarne podzemne garažne hiše, ki bi uničila dušo Ljubljane.

**GOSPOD ALEŠ ČERIN**

Človek, ki je na ekranu samo polovica, se seveda zastopi na vse. Od kanalizacije, do LGBT, do zunanjega oglaševanja, do gradnje tržnice. In še, in še. Sam moram povedat naslednje. Investitor ima vsa potrebna soglasja in naslednja poteza je na upravni enoti, ki bo izvedla razpravo in o tem odločala, tudi če vi, na pol človek … /// … nerazumljivo … ///. Naslednja prijavljena Darinka Kovačič.

**GOSPA DARINKA KOVAČIČ**

Še enkrat, lep pozdrav vsem prisotnim. Mene je v tem poslovnem načrtu zmotilo že takoj na začetku v uvodnem delu sledeče. Ta odlok govori o urejanju in čiščenju javnih tržnic in pa da javno podjetje LPT izvaja dejavnost čiščenja in urejanja javnih tržnic na območju mesta Ljubljana. Konkretno v prvi alineji govori sledeče - družba oddaja urejene in očiščene prodajne prostore v najem prodajalcem za trgovanje z različnim blagom in ponudbo raznolikih storitev na Centralni ljubljanski tržnici, Tržnici Moste, Tržnici Bežigrad, Tržnici Koseze ter na tržnici na pokopališču Žale. Sprašujem, kje sta tržnici Črnuče in Polje, ki smo ju v prejšnjem sklicu pač dodal v odlok? Njiju tu v tem poslovnem načrtu ni govora. Zdaj sprašujem, ali se bodo, tako kot je že kolega Horvat pred mano razpravljal, ali se bodo na teh dveh prostorih izvajali vsi ti, vse te dejavnosti to se prav čiščenje, urejanje, potem je omenil še dostopnost itd.? Tako da ali je to ispuščeno namerno ali je to recimo malomarnost ne vem napaka kakorkoli to imenujemo? Tako, da to me zanima ali je to zdaj Tržnica Črnuče pa Tržnica Polje bosta delovali ali ne bosta delovali? Zdaj, a je bilo to samo na papirju takrat v prejšnjem odloku o spremembi odloka na prejšnji seji dodano? Tako, da to to je zdaj vprašanje. Pa kar se tiče pa recimo kot je navedeno je dejavnost tudi upravljanje pristanišč za plovila in pa skrb za priveze. Pa me zanima zdaj v zvezi s privezi, a sta mogoče na katerem od teh privezov tudi tisti dve plavajoči hišici? Hvala.

**GOSPOD ALEŠ ČERIN**

Hvala lepa. In še zadnja prijavljena. Kolegica Ksenija Sever, izvolite.

**GOSPA KSENIJA SEVER**

Javno podjetje Ljubljanska parkirišča in tržnice načrtujejo za leto 2025, da bo, če primerjam s prejšnjimi leti na vseh treh obveznih gospodarskih javnih službah in eni izbirni, torej v štirih družbah, posloval s pozitivnim izidom, kar se v zadnjih letih že dolgo ni zgodilo. To je za vsako družbo dobro, imeti presežek prihodkov nad odhodki, vendar pa je potrebno bolj podrobno pogledati, iz česa izhajajo taki rezultati. Vemo, da je podjetje pridobilo nova parkirišča, tako v upravljanje v Rogu, letos bodo pod Kopališčem Ilirija, pa tudi, da je parkiranje plačljivo ob sobotah in nedeljah. Med načrtovanimi cilji pa je tudi trženje marketinške dejavnosti. Napovedujejo snemanje video vsebin, fotografiranje dogodkov, oblikovanje reklamnega materiala, snemanje iz zraka in tako dalje. Tu pa se pojavlja vprašanje, je to dejavnost družbe? Za katerega naročnika bodo to delali? Imajo ali so že zaposleni ljudje za tako delo? Imajo nabavljena osnovna sredstva in tako dalje? Bojim se, da se ne bo zgodilo tako kot s plavajočo hišico. O plavajoči hišici, ni v tem poslovnem načrtu niti besede, ni načrtovan prihodek od oddajanja, pa vendar ostaja vprašanje, kaj se po popravilu dogaja s to hišico? Ali je bila sploh kdaj oddana? Kaj namerava podjetje narediti z njo? Kaj je z amortizacijo? Če je knjižena kot osnovno sredstvo v uporabi, kolikšen strošek je doprinesla do sedaj in ali je kdo odgovoren? Družba v letu 2025 tudi zasleduje cilj izgradnje nove poslovne stavbe, pa je le par let od tega. Tukaj sem razpravljala. Ko se je selila na Cesto dveh cesarjev, je to smotrno? Nerazumljiv mi je tudi stavek - hkrati bodo potekale ključne aktivnosti za operativno izvedbo projekta obnove osrednje ljubljanske tržnice. To je poslovni načrt, finančne opredelitve ni, nato pa pri gospodarski javni družbi urejanje in čiščenja javnih tržnic zapis, da se v letu 2025 ne bo začela prenova centralne ljubljanske tržnice in izgradnje podzemnih gara, zato tako planiranje, seveda saj še ni gradbenega dovoljenja. Tudi pri odhodkih iz poslovanja pa jaz ne razumem, morda ostali razumete? Da se načrtuje zmanjšanje stroškov električne energije za 9,4 %, saj so načrtovane manjše cene električne energije za leto 2025. Vsi v Sloveniji, podjetja, prebivalci, celo vlada smo na nogah zaradi višjih plačil, če hočete položnice rade omrežnin. Bruto plače zaposlenih so v tej družbi zelo dobre, prav je, da se skrbi za delavce. Ampak bomo omenila, bruto plača je 2.869 EUR na osebo v letu 2024. Slovenska je 2.200. Delavcev, zaposlenih je 158, le 34 pa jih ima 5. in 6. stopnjo izobrazbe. V letu 2025 se bodo plače povečale za okoli 7 %, regres je načrtovan v višini 2.400 EUR, to kaže sicer na zelo dobro poslovanje družbe, ki pa ustvarja prihodke tudi s tem, ko se ji dodaja parkirna mesta in podaljšuje čas parkiranja. Pohvalim pa, da bo družba v letu 2025 nadomeščala obstoječe parkomate z novimi, saj res zelo dolgo čakamo na parkirne listke, še posebej pa je pohvalno, da družba posodablja parkirne sisteme v garažnih hišah in na parkiriščih s prepoznavo registrskih oznak. Hvala lepa.

**GOSPOD ALEŠ ČERIN**

Hvala lepa. Gospod direktor, vprašanj je bilo kar nekaj. Izvoli.

**GOSPOD MAG. BOJAN BABIČ**

Hvala lepa za besedo. Če bi lahko, bi šel kar po vrsti. Prvo, ker sta dve vprašanji povezani, to je glede novih tržnic, moram povedat, da v poslovnem načrtu ti dve tržnici nista zajeti zaradi tega, ker v decembru, ko je poslovni načrt nastajal, odlok še ni bil sprejet in tega niti nismo mogli upoštevati v poslovnem načrtu, odlok je bil sprejet 5. januarja. In od 5.  januarja letošnjega leta smo lahko pričeli z aktivnostmi za vzpostavitev teh dveh tržnic. Kar se tiče aktivnosti povezanih z gradnjo garažne hiše, moram povedati. Garažna hiša je projekt, ki ga vodi Mestna občina Ljubljana mi kot javno podjetje Ljubljanska parkirišče in tržnice smo pristopili k operativnem načrtovanju te izgradnje v smislu, da smo zbrali vse najemnike za katere pač mi skrbimo in že vnaprej načrtujemo na kakšen način bomo tem najemnikom tudi v času gradnje omogočili prostor, kjer bodo lahko svojo aktivnost izvajali nemoteno še naprej. Zdaj, kar se tiče plavajočih hišic, ne vem, če se kdaj pa kdaj od špancirate po Špici, boste videli, da plavajočih hišic ni na privezih, pač. Plavajoče hišice smo premestili gor vodno ob Ljubljanici. Ja, z namenom, da bi jih oddajali. Vendar, ker predlog spremembe odloka ob bivanju na Ljubljanici ni bil sprejet in ni bil spremenjen, bivanje na Ljubljanici ni možno. Zaradi tega plavajočih hišic ne oddajamo in načrtujemo, da bi jih odprodali v bližnji prihodnosti.

**GOSPOD ALEŠ ČERIN**

Hvala lepa. Prehajam na glasovanje, in sicer najprej ugotavljam navzočnost. Rezultat navzočnosti: 36.

**Glasovanje poteka najprej O PREDLOGU SKLEPA): Mestni svet Mestne občine Ljubljana sprejme predlog Poslovnega načrta družbe Javno podjetje Ljubljanska parkirišča in tržnice, d. o. o., za leto 2025.**

Glasovanje poteka.

Končujem glasovanje.

Rezultat je:

**24 ZA,**

**7 PROTI.**

Sklep je sprejet.

**In še PREDLOG drugega SKLEPA: Mestni svet Mestne občine Ljubljana daje soglasje k predlogu, da se družba Javno podjetje Ljubljanska parkirišča in tržnice, d.o.o. v letu 2025 kratkoročno zadolži pri bankah, in sicer do 2.000.000,00 EUR za obdobje do enega leta za potrebe uravnavanja finančne likvidnosti in rednega poslovanja.**

Glasovanje poteka.

Zaključujem glasovanje.

Rezultat je:

**26 ZA,**

**3 PROTI.**

Sklep je sprejet. Hvala lepa gospod direktor, veliko uspeha.

Prehajamo na zadnji sklop treh točk, in sicer začenši z 9.

**AD 9. PREDLOG POSLOVNEGA NAČRTA DRUŽBE ŽALE JAVNO PODJETJE, D.O.O., ZA LETO 2025**

Gradivo ste prejeli, po sklicu pa poročilo pristojnega odbora. Prosim gospoda Domna Kokalja, vodjo sprejemne pisarne družbe ŽALE za uvodno obrazložitev.

**GOSPOD DOMEN KOKALJ**

Pozdravljeni. Spoštovani predsedujoči, svetnice, svetniki, podžupani. Kot predstavnik podjetja Žale bi predstavil poslovni načrt za leto 2025. V naši družbi kot vedno do zdaj, poslovni načrt temelji na enakih ciljih in vrednotah kot v preteklosti. Prav tako je predviden obseg poslovanja približno na isti ravni kot pretekla leta, in sicer je za leto 2025 na območju Mestne občine Ljubljana predvidenih nekje 2800 pogrebov. V letu 2025 znotraj pogrebov in znotraj tržne dejavnosti planiramo tudi nekje 14000 upepelitev. Družba z vsemi prihodki skupaj načrtuje nekje 13.214.000 celotnih prihodkov, kar je nekje dobre 3 odstotke več kot ocena za leto 2024. Načrt za leto 2025 že zajema predvideno povišanje cen grobnin za 10 % in 24 urne dežurne službe za 15 %. Predvideno je ponovno povišanje plač zaposlenih v višini 4,5 %, kar nam stroške dela povišuje. Družba načrtuje, da bomo leto 2025 končali nekje s 60.000 EUR prihodkov. Kar se tiče investicij, nadaljujemo z izvajanjem investicijskih projektov. Eden večjih je širitev objekta na lokaciji Tomačevska cesta, kjer se dograjuje oziroma pripravlja prostor za eventualno povečanje upepeljevalnice in hladilnih prostorov. Predvidoma bo tudi to letos zaključeno. Ravno tako imamo v planu tekoče vzdrževanje na vseh pokopališčih s standardi katere že imamo in jih poskušamo še povečat. Hvala lepa.

**GOSPOD ALEŠ ČERIN**

Hvala lepa. Najbolje, da kar tukaj počakaš. Prosim gospo Vesno Ugrinovski, predsednico Odbora za gospodarske javne službe in promet za stališče odbora.

**GOSPA VESNA UGRINOVSKI**

Odbor za gospodarske javne službe in promet je podprl sprejem predloga Poslovnega načrta družbe Žale, javno podjetje d.o.o. za leto 2025 s sedmimi glasovi za in nobenim glasom proti.

**GOSPOD ALEŠ ČERIN**

Hvala lepa. Želi besedo, predsednik Statutarno pravne komisije, gospod Sedmak?

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ALEŠ ČERIN**

Hvala lepa. Odpiram razpravo. Kolegica Ksenija Sever.

**GOSPA KSENIJA SEVER**

Hvala za besedo. Poslovni načrt družbe Žale za leto 2025 je tako kot vsako leto, ko je družbo vodil direktor Martinčič, ki žal s tem letom odhaja v pokoj, hvala mu za korektno sodelovanje, načrtovan zelo dobro. Družba načrtuje pozitiven izid, ki je 6× večji kot leta 2024. Malo pa moram tukaj povedat, me je zmotilo, da je družba že pred potrditvijo višjih cen grobnine in cen 24-urne dežurne službe na seji mestnega sveta to upoštevala v svojem poslovnem načrtu. Hipotetično, sicer se ne bo zgodilo, kaj, če mestni svet te podražitve ne bi potrdil? V lanskem letu smo prav na teh dveh segmentih povečali cene storitev. Res prej ne, čeprav je družba na dejavnosti urejanja pokopališč vedno izkazovala minus, ki ga je pokrivala iz presežka ostalih dveh segmentov. Zmotilo me je tudi poročanje v časopisih, da družba posluje z izgubo, zato dvigajo grobnino, da imajo očitno precej finančnih težav. To pa demantiram. Mislim, da bi mogla tudi družba, saj vemo, da je družba likvidnostno dala posojilo 2.000.000 EUR energetiki. Družba Žale je vseskozi likvidna in posluje dobro. V poslovnem načrtu je namenjena velika pozornost zaposlenim. Zaposlujejo tudi dva invalida, in sicer veliko dajo pozornosti promociji zdravja na delovnem mestu, športni aktivnosti zaposlenih, izobraževanju, odnosu med zaposlenimi, kvalitetni opremi zaposlenih, kar pa je za njihovo dejavnost zelo pomembno. Med zaposlenimi 112 delavci ni odhodov, razen upokojitev. K temu pa verjetno pripomorejo osebni dohodki, ki so zaradi specifičnosti dela psihične obremenitve ovrednoteni s dvigom dela za 9,4 %, pa čeprav je bruto plača nekoliko nižja kot v prejšnjem javnem zavodu. Za investicije namenjajo okoli 9 % iz svojih lastnih prihodkov, prizadeva si družba za zeleni prehod in skrbno, vestno opravlja svojo dejavnost na vseh 18 pokopališčih, kolikor jih upravlja in kar vsi uporabniki tudi zaznamo, saj družba izpolnjuje zahteve mednarodnega standarda ISO in ima certifikat družini prijazno podjetje. Novemu vodstvu želim uspešno delo pri uresničevanju poslovnega načrta. Hvala.

**GOSPOD ALEŠ ČERIN**

Lepo zahvalim. Besedo ima pol vidni svetnik Primc.

**GOSPOD ALEŠ PRIMC**

Jaz mislim, se ni treba norca delati iz tega, iz tega primitivizma ki se ga greste. A veste. Glejte, iz tega primitivizma, ki se ga greste, se ni treba delati norca. Pred dobrim letom na decembrski seji ste povečali število članov nadzornega sveta družbe Žale iz 3 na 6. Na naslednji seji ste za 30 % povišali sejnine in za 38 % nagrade članom nadzornega sveta. In danes imate fris hodit s predlogom podražitev. Se pravi, očitno so bile te podražitve, so te podražitve, ki se jih zdaj greste, potrebne zato, ker ste drastično povišali prejemke, dohodke, nagrade članom nadzornega sveta. In to v popolnoma monopolni dejavnosti, kjer ni nobene konkurence in kjer imate stalno zagotovljen posel. Ljudje pač umiramo in dokler smo živi bodo tudi mrtvi. In v poslu, ki je popolnoma monopoliziran povišujete število članov nadzornega sveta, kot da je tukaj potrebna neka huda poslovna logika. To nič na vas ne leti, gospod, da se ne bomo narobe razumeli, to leti na koalicijo v mestnem svetu. In jaz razumem ta nadzorni svet kot enega tistih nadzornih svetov kamor Lista Zorana Jankovića in pa Gibanja Svobode pošilja svoje zveste pripadnike na dobro plačana mesta, kjer pravzaprav kot rečeno v monopolnem podjetju se ni treba veliko ukvarjati s tem kako bo prišel do posla. Ko pa gre za poslovni načrt pa moram reči da, ko hodim po ljubljanskih pokopališčih, posebej v tem delu leta ne, zelo, zelo me moti zelo slaba razsvetljava. Ko greš po pokopališču in recimo vemo, da je pozimi že ob petih tema, pravzaprav hodiš po pokopališču večinoma v temi, hvala bogu, Slovenci se spoštujemo to tradicijo, da prižigamo svečke. Če ne bi bilo svečk, bi bila naša pokopališča popolnoma temna. Jaz mislim, da je to slabo, narobe iz treh razlogov. Prvič lahko pride do ogrožanja varnosti ljudi, ki gredo na pokopališča, lahko se zgodi, da se spotakneš, ker pač ne vidiš kje hodiš, možna je pa tudi skrunitev grobov v temi, mnogo večja kot pa, če bi bila svetloba. Tako, da jaz bi si želel, da bi v poslovnem načrtu videl načrt bistvenega povečanja razsvetljave na pokopališčih. Danes sem dal pobudo oziroma na tej seji mestnega sveta tudi za gradnjo poslovilne vežice v Štepanjskem naselju. V Štepanjskem naselju je zelo majhna, neprimerna poslovilna vežica. Mi smo imeli žalosten dogodek decembra in saj veste, decembra je mraz in ko ti rečejo, ampak to seveda spet ne leti na Žale, da se ne bomo na robe razumeli, ko ti rečejo, ne moremo vam ponuditi, da bi imeli tam notri radiator v poslovilni vežici, pa tudi s sabo ga ne morete prinesti, zato ker je elektrika tako slaba, da če prižgeš radiator takoj varovalke ven vrže. To tako ne more biti. To tako ne more biti, da potem ljudje v stresni, težki, eni najtežjih življenjskih situacij zmrzujemo cel dan in se ne moremo iti pogreti. In potem recimo v našem primeru smo drago za 120  eur plačali gobe, plinske gobe, da smo se vsaj malo pogreli. Tako, da jaz bi lepo prosil, da štepanjsko poslovilno vežico, dokler ni narejena nova opremite s tako elektriko, da bo notri možno imeti radiator, da pa tudi čim prej pristopite k gradnji nove, dostojne poslovilne vežice. Se pravi imam poleg štepanjske poslovilne vežice zelo, zelo veliko pričakovanje do Žal, da povečate razsvetljavo na Žalah. Recimo govorim lahko primer štepanjskega pokopališča, ki je kar veliko, 3 luči gor stojijo. To je velik premalo. Toliko sedaj o poslovnem načrtu, več bom pa potem o nekaterih stvareh povedal še o podražitvah. Hvala lepa.

**GOSPOD ALEŠ ČERIN**

Gospod Domen. Izvoli odgovoriti na vprašanja.

**GOSPOD DOMEN KOKALJ**

Hvala za vprašanja, hvala za pohvale in pobude. Kar se tiče poslovnega načrta. Pripravljen je bil v lanskem letu preden se je gospod Martinčič dokončno poslovil, tako da čisto točna vprašanja oziroma odgovore vam lahko podamo tudi pisno na vaše vprašanje, gospa. Mogoče te bolj tehnične zadeve. Se pravi, pokopališče je razsvetljeno, je pa še nekaj, pokopališče ima pokopališki red in v zimskem času je to, da je to do 17. ure, se pravi potem bi moglo biti pokopališče zaprto. Ker ljubljanska pokopališča zaradi velikosti in bom reku odprtosti in tega da bom rekel preko pokopališča prehaja tudi Pot spomina in tovarištva, fizično ni čisto možno zapreti a ne, je to predpisano z uro, ki naj bi se nekako spoštovala in to do 17. ure ne v zimskem času. Ne da ne bi hodil, ampak nekako je napisano a ne, da je pokopališče ima odpiralni čas ne do 17. v večernih urah, lahko seveda se lahko pride ne ampak nekak se tudi to spoštuje. Kar se tiče Štepanje vasi, nam je tudi v interesu, da se bo tam čim prej naredila nova mrliška vežica in tudi pokopališče povečalo, nekje v letu 2026, 2207, če bo šlo vse z odkupi čez, naj bi se to zgodilo. Hvala.

**GOSPOD ALEŠ ČERIN**

Prehajam na glasovanje, in sicer najprej ugotavljamo navzočnost. Rezultat navzočnosti: 37.

**Glasujemo O PREDLOGU SKLEPA:** **Mestni svet Mestne občine Ljubljana sprejme predlog Poslovnega načrta družbe ŽALE Javno podjetje, d.o.o., za leto 2025.**

Glasovanje poteka.

Rezultat glasovanja:

**30 ZA,**

**2 PROTI.**

Hvala lepa.

Prehajamo na točko 10.

**AD 10. PREDLOG ODREDBE O DOLOČITVI CENE STORITEV 24-URNE DEŽURNE SLUŽBE V MESTNI OBČINI LJUBLJANA**

Gradivo ste prejeli, po sklicu stališče pristojnega odbora. In gospoda Domna Kokalja prosim za uvod tudi k tej točki dnevnega reda.

**GOSPOD DOMEN KOKALJ**

Skladno z Zakonom o pogrebni in pokopališki dejavnosti smo dolžni izvajati 24-urno dežurno službo. Elaborat o oblikovanju cene storitve, pripravljen na podlagi določil Uredbe o metodologiji za oblikovanje cen 24-urne dežurne službe, ki se izvaja v okviru pogrebne dejavnosti, pri čemer so upoštevani vsi standardi in normativi ter ukrepi za opravljanje storitve javne službe. Veljavna cena za preteklo obračunsko obdobje je bila 191,91 EUR brez davka. Naša lastna stroškovna cena izračuna na podlagi zakona, odloka bo tudi po povišanju za več kot 75 % višja od veljavne oziroma zaračunane. To pomeni, da se bo po povišanju zaračunana cena pokrila manj, kot, da bo po povišanju zaračunana cena pokrila manj kot 60 % lastne stroškovne cene. Na podlagi izdelanega predračunskega elaborata o oblikovanju cene 24-urne dežurne službe za leto 2025 družba predlaga naslednji sklep. Cena storitev 24-urne službe v Mestni občini Ljubljana, ki je obvezna gospodarska javna služba in se izvaja v okviru pogrebne dejavnosti, znaša od 1.  marca dalje 233,07 brez DDV. Hvala.

**GOSPOD ALEŠ ČERIN**

Lepo zahvalim. Prosim gospo Vesno Ugrinovski, predsednico Odbora za gospodarske javne službe in promet za stališče odbora.

**GOSPA VESNA UGRINOVSKI**

Odbor za gospodarske javne službe in promet je podprl sprejem predloga Odredbe o določitvi cene storitev 24-urne dežurne službe v Mestni občini Ljubljana s 7 glasovi za in nobenim glasom proti.

**GOSPOD ALEŠ ČERIN**

Lepo zahvalim. Še stališče predsednika Statutarno pravne komisije, gospoda Sedmaka.

**GOSPOD MARJAN SEDMAK**

Statutarno pravna komisija nima pripomb pravnega značaja. Hvala.

**GOSPOD ALEŠ ČERIN**

Hvala lepa. Odpiram razpravo. Pol-vidni svetnik Primc, izvolite.

**GOSPOD ALEŠ PRIMC**

Poglejte, kje bo Zoran Janković lahko naredil tehnično zahteven projekt, če ne zna narediti kamere, ki bi lahko posnela človeka, ki stoji. Podražitev pri prevzemu in prevozu pokojnikov utemeljujete z naslednjimi besedami. Gospod, glejte jaz vas gledam, ampak to je pripravljal vaš predhodnik. Tako da govorim o podjetju Žale, z besedami: »Povišanje je potrebno zaradi preseganja stroškov nad prihodki in posledičnega negativnega rezultata v primeru ne povišanja cene. Povišanje cene bo omogočilo, da bosta gospodarska javna služba 24-urna dežurna služba in izvajalec kot celota poslovali pozitivno. Izvajalec je zato v skladu z navedenimi pravnimi podlagami pripravil elaborat za oblikovanje nove cene storitev 24-urne dežurne službe in ga skupaj s predlogom nove cene posredoval v potrditev mestnemu svetu«. Se pravi stroški v monopolni dejavnosti, kjer ni nobene konkurence presegajo prihodke. In zato pač povišate monopolno ceno. Ker itak ljudje te storitve ne morejo naročiti nikjer drugje. Sami pa pokojnika ne moremo peljati na Žale. Se pravi moramo naročiti to na Žalah. To ni nobena obrazložitev. To bi lahko bila obrazložitev za 1 %, za 100 %, za 200 %, ob tem seveda, da je bila uradna inflacija v lanskem letu v Republiki Sloveniji 1,9 %, 1,9 % inflacija, vi podražite za 10 % in seveda za en delež spet povečate inflacijo v 2025. In ne smemo pozabiti, lansko leto, pred dobrim letom je bila podražitev prav tako za 10 %. Se pravi v dobrem letu podražitev za 20 %, podražitev za 20 %, v tem času pa inflacija raste za 1,9 %. Jaz bi razumel tako podražitev, da bi rekli, za naše zaposlene smo se odločil, da bomo omogočali psihološko podporo glede na to, da gre za enega najbolj stresnih poklicev oziroma dejavnosti. Bi razumel. Ne vem, za naše zaposlene smo odobrili ne vem dodaten par dni dopusta na leto, zato da se bodo regenerirali, bi tudi razumel in podprl. Ker jaz si, vam povem težko predstavljam zaslužiti penzijo pri tem delu. Tako stresnemu. Ne vem, smo za naše zaposlene ne vem karkoli naredili, bi rekel okej, nekaj denarja bo šlo iz tega naslova, zato da bodo ljudje to stresno delo vsak dan gledat mrtve ljudi v takih in drugačnih življenjskih situacijah ni prijetno. Bi razumel. Ne pa da rečete, prihodki so manjši od odhodkov, zato bomo povečali za 10 %. In potem seveda pravite, to je javna gospodarska služba, potem pa pravite, imamo še tržno dejavnost. Ampak jaz bi rekel. Na Žalah je zelo malo tržne dejavnosti, prave tržne dejavnosti, kjer je lahko konkurenca. Jaz mislim, da takih dejavnosti vi nimate 10 % prihodkov. No, bi prosil za podatke, ker v resnici, če smo realni, ko prideš na Žale, cel kup enih storitev ki jih izvedejo Žale pri pogrebu na primer, ki ga v celoti razumete razen osnovne cene kot tržno dejavnost. Celega kupa enih storitev ne moreš nikjer drugje racionalno naročiti kot ravno pri vas. A je res, a ni res? Ni res? Koliko ljudi naroči storitve drugje kot pri vas? To bi prosil potem za odgovor, se pravi, koliko je delež ljudi, ki komplet vse storitve pri pogrebu naroči pri pri Žalah in koliko je ljudi, ki poišče zunanje izvajalce, za katerega od opravil pri pogrebu? Kot je moja izkušnja, tja pridemo v enih najbolj stresnih življenjskih situacij, saj kadar sem jaz bil tam, sem bil v zelo, zelo stresni situaciji, mislim, da ste bili enkrat prav vi, ki ste nas sprejeli, sem vam hvaležen, ker bil to zelo korektno na visoki profesionalni ravni izveden tisti pogovor, ki sva ga takrat imela, ampak takrat pač vzameš tisto kar je ponujeno. Ker imaš 1000 enih stvari, ki so bolj pomembne od tega in si težko predstavljam, kdo bo potem šel cenkat in iskat še druge izvajalce okrog. Tako da jaz bi rekel, da pri Žalah tega kar bi lahko rekli, resnična tržna dejavnost je zelo malo tako, da jaz ne pristajam na to, da rečete na javno gospodarskih službah imamo minus, potem imam pa hvala bogu tržne dejavnosti, kjer delamo pa plus in pokrivamo minus na javni gospodarski službi. Enostavno zato, ker je po mojem mnenju 90 %, vsaj 90 % celotne dejavnosti Žal monopolna dejavnost. Tako da jaz ne podpiram tega dviga prevzema in prevoza pokojnikov za 10 % z tako obrazložitvijo. Če bi pa rekli in to, to sem povedal že na zadnji, že na prejšnji seji mestnega sveta, ko smo se pogovarjal o teh stvareh, če bi pa tukaj bilo obrazložitev, da gre za investicijo v zaposlene, v pomoč zaposlenim pri premagovanju travm, za, za pomoč kako ti zaposleni se lažje regenerirajo, ne itd., te stvari, te stvari bi pa podprl. Hvala lepa.

**GOSPOD ALEŠ ČERIN**

Še Urška Honzak, tovarišica Urška Honzak se je prijavila k besedi.

**GOSPA URŠKA HONZAK**

Hvala za besedo. V resnici se skor v popolnosti strinjam s predhodnikom, kar je malce nenavadno, ampak kot po navadi povem, ko smo v Levici obtoženi nekega sodelovanja z ljudmi, ki so ideološko sicer zelo nasproti naši ideologiji. Če smo tako na levi kot na desni, se ne strinjamo z neko zadevo, se mogoče bi mogel župan oziroma občina tudi zamislit, morda mogoče pa res nekaj delate narobe. Tudi v Levici se ne strinjamo s tem, da se podraži 24-urna dežurna služba, pa podobno potem tudi grobnina. Kot je bilo prej rečeno, približno eno leto nazaj smo povišali oziroma ste povišali, mi smo že takrat glasovali proti ceno storitev 24-urne dežurne službe že za 10 %, zdaj spet za 10 % in je videti, da si zdaj na račun prebivalk in prebivalcev, ki pod nujno potrebujejo to storitev, v nekih zelo zahtevnih trenutkih svojega življenja. Ni prav, da bi pa zdaj Mestna občina Ljubljana služila na ta račun in kot je bilo rečeno, če bi šle te stvari mogoče za neko podporo zaposlenim za take zadeve, bi se to seveda še dalo obrazložit, na ta način kot je pa zdaj obrazloženo pa tega ne moremo podpret. Hvala.

**GOSPOD ALEŠ ČERIN**

Hvala lepa. Domen, imaš besedo. Odgovore na vprašanja.

**GOSPOD DOMEN KOKALJ**

Hvala. Glede na vaše lanskoletne pripombe. Imamo psihološko pomoč na voljo. Glede na pripombe tudi z drugih strani, povečali smo število zaposlenih na tem delovnem mestu, ki izvajajo 24-urno dežurno službo. 24-urna dežurna služba je en tak suhoparen naziv, da bi jo mogoče na kratko predstavo kaj pravzaprav ti ljudje delajo. Znotraj 24-urne dežurne službe moramo v podjetju Žale 24 ur na dan, 365 dni na leto, zagotavljat prevzem in odvoz umrlega s kraja smrti, ne glede na to, kje ta nastopi, ne glede na to, ob kateri uri in ob katerem dnevu ta nastopi. Da to lahko izvajamo moramo imet dovolj ljudi zaposlenih na tem delovnem mestu, za katere moramo seveda skrbet, da ne presežejo delovnih časov, da imajo dovolj prostih ur, da so dovolj prosti in da se lahko spočijejo, da imajo zakonsko predpisane termine ki so prosti. Zagotavljanje tega bom rekel terja veliko število ljudi in tudi večjo ceno. Da lahko zagotavljamo na tako velikem območju kot je Mestna občina Ljubljana nemoteno 24-urno dežurno službo potrebujemo tudi zadostno število vozil in potem krst za pobiranje, specialna nosila smo omogočili tem ljudem, da morda njihovi hrbti malo manj trpijo. Imamo specialne vozičke za prevoz umrlih tako, da jaz mislim, da smo v tem letu na podlagi tega naredil veliko. Strošek dela je na tem segmentu zelo visok, a ne. In posledično je predlagano tudi povišanje cene. Hvala lepa.

**GOSPOD ALEŠ ČERIN**

Mislim, da so bili zelo argumentirani odgovori, ki nas prepričajo v predlog, o katerem bomo zdaj glasovali, in sicer prehajamo na glasovanje. Najprej ugotavljanje navzočnosti. Rezultat navzočnosti: 36.

**Prehajamo na glasovanje O PREDLOGU SKLEPA: Mestni svet Mestne občine Ljubljana sprejme predlog Odredbe o določitvi cene storitev 24-urne dežurne službe v Mestni občini Ljubljana.**

Glasovanje poteka.

Končujem glasovanje, rezultat je:

**26 ZA,**

**11 PROTI.**

Sklep je sprejet.

Prehajamo na zadnjo točko današnjega dnevnega reda.

**AD 11. PREDLOG SKLEPA O DOLOČITVI VIŠINE GROBNINE V MESTNI OBČINI LJUBLJANA**

Gradivo ste prejeli s sklicem potem pa tudi poročilo pristojnega odbora in ponovno prosim gospoda Domna Kokalja, da uvodno besedo.

**GOSPOD DOMEN KOKALJ**

Kot je bilo danes že povedano in kot smo že tudi slišali, je vzdrževanje pokopališč ena pereča reč našega podjetja. Zato je naš predlog glede določitve nove višine pripravljen iz spet podobnega razloga, ker je lastna cena grobnine za več kot 100 % višja od veljavne cene grobnin, ki bi zaračunana v letu 2024. Grobnina, ki je sorazmerni delež letnih stroškov upravljanja pokopališke dejavnosti za posamezno vrsto groba je prihodek, ki je namenjen vzdrževanju pokopališč ter pokopaliških objektov in naprav. V Ljubljani je 18 pokopališč, različno oddaljenih z različno bom rekel infrastrukturo, za katero mora biti praktično vsak dan v letu povsod enako poskrbljeno. Že samo prevoz orodja delavcev na vsa ta pokopališča terja svoj čas in davek. Da ne govorimo še v samem delu. Cena grobnine, da bi bila, bom reku rentabilna, bi jo bilo treba dvigniti za več kot dvakrat oziroma za 103,5 %, da bi si pokrili svojo lastno ceno. Ne glede na to pa družba predlaga dvig grobnine za 15 %. In s tem nadaljevanje politike postopnega dvigovanja cen grobnin, dokler ne bo nekoč dosežen pozitiven poslovni izid pri upravljanju pokopališč. Ob upoštevanju predlaganega dviga cen grobnine za 15 % je ocena izgube v letu 2025 pri vzdrževanju pokopališč še vedno 1,5 mio, ki pa bo pokrita iz dobička tržnih dejavnosti. S 1.  marcem 2025 predlagani povprečni dvig grobnine za 15 % oziroma to znese z davkom 6,6 EUR za enojni grob oziroma dobrih 5 EUR brez davka, kar pomeni, da povečanje prihodkov iz naslova grobnin za leto prinese 296.000 EUR v letu 2025. Hvala lepa.

**GOSPOD ALEŠ ČERIN**

Hvala lepa prosim ponovno gospo Vesno Ugrinovski, predsednica Odbora za gospodarske javne službe in promet za stališče odbora.

**GOSPA VESNA UGRINOVSKI**

Odbor za gospodarske javne službe in promet je podprl sprejem predloga Sklepa o določitvi višine grobnine v Mestni občini Ljubljana s 6 glasovi za in 1 glasom proti.

**GOSPOD ALEŠ ČERIN**

Hvala lepa. Želi besedo predsednik Statutarno pravne komisije, gospod Sedmak?

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ALEŠ ČERIN**

Hvala lepa. Odpiram razpravo. Denis Striković ima besedo, izvolite.

**GOSPOD DENIS STRIKOVIĆ**

Hvala. Pač na vseh področjih se dražijo storitve. Nekaj dni nazaj smo lahko v tej seji poslušali kako se stvari dražijo, tudi neke prazne obljube kako bodo kakšne investicije zmanjšale, zmanjšale te stroške. To je vedno nam, ob vsaki priložnosti nam hočejo še to sežigalnico, kako bi reku dat noter in obljubiti, da bo kaj cenejše potem. Tako, da zdaj tukaj preko te razprave, jaz sem tudi na prejšnji točki sam bil proti, tudi na tej točki bom proti, ker se mi zdi, da povišanja niso, niso potrebna, da še vedno se lahko zagotavlja standard storitev z nižjo ceno. Mi se vedno pogovarjamo vidite, kako je bilo prej ob tej predstavitvi, je bilo dobro povedano. Nič se ne hvalimo, ko se pobira smetana iz te tako imenovane tržne dejavnosti. To kaj nam je pa država naložila, to nam je pa to težko in hočemo imeti na nuli. Ampak država tisto kar je država spustila na občine je tudi preskrbela denar za to in Ljubljana je dosti bogata, da ne potrebuje vedno valiti na občane te stvari, mi vedno poskušamo na občane zvaliti stvari in tudi je ena stvar, ena stvar pri, tukaj mi se zdaj pogovarjamo zaradi tega, ker nas večina v tej sobi, vključno z mano, nimamo dolge tradicije v Ljubljani. Pač malo je Ljubljančanov, ki imajo tradicijo, ne 5, 10 generacij. Kaj se bomo, kako se bomo pogovarjali potem čez 100 generacij, ko bodo imel svoje grobove. Mi bomo take stroške hočemo dat tem nekim potomcem, še posebej zdaj, danes zdaj se več pogovarjamo se tudi, da tudi širša skupnost želi imeti klasične pogrebe. Zdaj mi to neko željo teh družin po klasičnih pogrebih in to željo ustavljamo zaradi cene in to imamo tudi srečo, da je Ljubljana ena od tistih, ki omogoča klasične pogrebe, to ni povsod po Sloveniji, povsod po Sloveniji ne omogočajo klasičnih pogrebov. Tako, da še, tukaj vedno neko najdemo priložnost kako bomo še nekomu dal, da še več plača in zdaj se to mogoče se ne čuti, ker res v taki si res v težki situaciji, ko pride do teh momentov, ko moraš plačati tele stroške in se tako se v javnosti se ne zavedamo tega na splošno, ker sploh nočemo razmišljati o temu ampak se mi zdi, da ni da niso primerni trenutki, da zvišujemo sredstva. Pač dokler je tako ni dokler je taka zakonodaja, da občina, da občina skrbi za pokopališča in da ima zaradi te zaradi te skrbi ima tudi občina potem tudi profit tako, da potem, ko bi se vse to zamenjalo, pač ne bi bilo te tržne dejavnosti ne bi bilo priložnosti kjer bi lahko Žale tudi zaslužile kaj denarja tako, da se tako, da je to podobna zgodba, kot je bilo na višjih ravneh. Glede letališča pa letalskega prevoznik. Pač mi bi želel samo tisto smetano ohranit z minusi pa za pokrivanje pa da bi kdo drug pokrival. Meni je jasno, da bo to bo večina, večina sprejela, ampak je res. Kako boste obrazložili ljudem, da se vsem naj bi se nekje zviševale plače, čeprav inflacija vse to pobere, ampak je na koncu in potem s tem zvišanji vse to, kaj se, kaj se jim je majčkenega zvišali jim vzamete. In tukaj je bila prej debata je bila dobra. Še posebej mi je zanimivo, da se ne javite tisti, ki ste v nadzornih odborih, da poveste svoje mnenje kaj se dogaja, še posebej tisti, ki ste na račun tega zdaj, ko bomo mi zvišal ste vi bogatejši za 10.000 EUR na leto. Tako da to, ta mestni svet vas je imenoval, lahko bi se kaj vključili v debato, ne vem ne vem kako se počutite, da ste sam tiho, pa ne poveste naprej neko zadevo tako, da je gospod Primc je tukaj imel prav, ko je o tem govoril in zdaj ob koncu bi res taka neka tehnična dajmo ta mal tudi, čeprav se je tukaj šla neka investicija v ta zvok, bi tudi lahko to popravili. Zdaj pa mogoče neka mogoče nekaj tudi demokracije. Nič ni narobe s tem, če sestoji in se govori, v predstavniških domovih se vedno stalo, ko se je govorilo, tako da to bi se moralo tudi omogočiti, če kdo želi stati in da lahko razpravlja, bi to moralo biti odprto, ne da se zgražamo nad tem. Hvala.

**GOSPOD ALEŠ ČERIN**

Besedo ima samostojni svetnik Primc.

**GOSPOD ALEŠ PRIMC**

Hvala lepa za besedo. Se pravi s tem predlogom dražite grobarine oziroma hočete podražiti grobarine za 15 %, eno leto nazaj ste jih podražili tudi za 15 %, se pravi skupaj v dobrem letu 30 %, inflacija 1,9 %. Se pravi nenormalno dražite. In lepo prosim samo ne govorit o nekih parih evrčkih. Ker zmerja je par evrčkov. Na koncu pa poberete stotine evrov s temi podražitvami, pa plin, pa voda, pa kanalščina, pa odvoz smeti, pa parkiranje na prejšnji seji. Praktično skoraj da ni seje, ko ne bi dražili. In to dražili v monopolnih podjetjih, kjer ni nobene konkurence, kjer ljudje ne morejo izbrat. Ker ne more trg določiti cene. Dražite. In jaz sem rekel okej, zadnjič ko ste povečali iz 3 na 6, predlog je bil, da bi bil kdo iz opozicije noter. En, en od šestih. In sem rekel v redu, bo prišel en od šestih noter in bo imel vpogled in bo mogoče že samo s tem, ko bo notri zagotovil, da se bo kje kakšen denar prišparal. Niti en ne sme biti. Niti en, ki bi lahko rekel mogoče, a tale strošek je pa res nujen. A tale kredit energetiki je pa res nujen? In Bog ve kaj je še takega pa ne vemo. Jaz si predstavljam, da pri takem denarnem toku kot ga imajo Žale je veliko apetitov. Ampak ker so sami ta pravi, sami iz koalicije Zorana Jankovića in pa Gibanja Svobode, se to vse lepo zatuška in se nič ne izve. In seveda, kjer se stvari zatuškajo, pa se nič ne izve, tam denarja zmeri manjka. Ne more ga eno podjetje toliko ustvariti, kot ga lahko poslovodstvo razfrčka pa po raznih žepih podeli. Ne more ga. In jaz moram reči, ob vseh teh podražitvah je za mene še en dokaz več, kako narobe je bilo, da ni noter niti enega predstavnika opozicije. Ker če bi bil noter en član opozicije in bi lahko stvari preveril, sem prepričan, da tudi ostalih 5 članov malo drugače gledali kaj delajo. Lahko pa, da delam krivico. Lahko da delam krivico, lahko pa, da se res dela vrhunsko racionalno. Poglejte vi imate napisano v podjetju Žale imate napisano takole v poslovnem načrtu. Trajna usmeritev k racionalizaciji in optimizaciji poslovanja ter stroškovni učinkovitosti. Fenomenalen stavk. Ampak, če ni nadzora kako se to izvaja, potem se to pač ne izvaja. In še enkrat, tržna dejavnost, pa javna gospodarska služba. Tisto, kar piše v poslovnem načrtu, da je tržna dejavnost. Še enkrat, velika večina teh stvari ni nobena tržna dejavnost, ker ko grem jaz na gospodu, vi več ne delati tega, ali še delati, še sprejemate stranke? No, ko sem jaz prišel gospodu naročiti pogreb, jaz tja nisem prišel cenkat, jaz sem tja prišel v zelo stresni situaciji, na najhitrejši možen način, na najmanj stresen način uredit čim bolj lep pogreb za dragega človeka. In smo to naredili. Ampak za visoko ceno. Do se pogrebi bližajo 3.000 EUR. Brez pevcev, če dodaš še pevce. Pa še. Poglejte, ravno pred kratkim je, imam primer 2.900 EUR, lepo prosim, no. Okej. Res je sicer, da je žarni pogreb cenejši, po mojem mnenju umetno cenejši zato, da se ga forsira in bo enkrat treba narediti po mojem razpravo v tem mestnem svetu tudi o tem zakaj se forsira tovrstne pogrebe, ker vemo, da vsaj nekatere verske skupnosti tovrstnih pogrebov pravzaprav niti ne dovoljujejo. Če sem prav informiran, recimo muslimani pa tudi pravoslavci imajo zelo odklonilen odnos do tovrstnih pogrebov pri katoliški cerkvi, se mi zdi, da je malo mehkejši odnos, kar se tega tiče. Ampak tem ljudem, ne, ki se jih na nek način z visoko 500 EUR in več, to bo gospod povedal iz glave povedati koliko je žarni pogreb cenejši od pogreba s krsto. Z vsemi vključenimi stroški. To siljenje s stroškom pogreba v žarni pogreb je po mojem ena huda diskriminacija, kršenje verske svobode itd. In tako da jaz moram reči 30 % dvigi cen v monopolnih podjetjih, ki so brez slehernega nadzora, neodvisnega, predvsem pa opozicije, je nesprejemljiv in ga ni mogoče podpreti. Bi pa prosil, bi pa prosil ne samo da se ne strinjam s tem povišanjem, jaz mislim, da bi bilo zelo lepo, da se tudi cena pogrebov zniža. Marsikdo, poglejte, cena pogreba je 3 in več penzij. 3 in več penzij. Jaz poznam, sem se pogovarjal s kar nekaj ljudmi, ki jim je bila to huda travma življenjska travma na koncu življenja kako bomo pa za pogreb poskrbeli? Nimam za pogreb. Jaz mislim da v eni taki državi kot je Slovenija in pa Mestni občini Ljubljana ne bi smel nobenega biti strah kako bo pokopan. Ob, in ob tako velikih stroških pogreba od 2,5 proti 3 je marsikoga upravičeno strah. Tako, da jaz tega povišanja ne bom podprl in prosim, da ga ne podprete tudi večina v mestnem svetu.

**GOSPOD ALEŠ ČERIN**

Pokopališka dejavnost je obvezna javna gospodarska služba, ki ne stremi k dobičkom, ampak samo za enostavno reprodukcijo in za razvoj grobišč. A boš kaj komentiral tole, Domen? Replika komu?

**GOSPOD JASMIN FERATOVIĆ**

Gospodu Primcu. Samo opozoril bi, da se procenti ne seštevajo. Dejansko kumulativni dvig je višji in tudi če se še enkrat zgodi naslednje leto 15 %, bo to več kot petdeset odstotni dvig v skupnem znesku napram leto, ko se je začelo zviševati. Samo bodimo natančni, da ne bo kdo trdil, da seštevamo.

**GOSPOD ALEŠ ČERIN**

Replika, Marta Bon.

**GOSPA DR. MARTA BON**

Hvala lepa za besedo. Ja replika, ker je že sam omenil, da mogoče pa dela krivico, pa bi rekla, da po moje jo res dela. Mi je žal, da se toliko, seveda vsi obžalujemo podražitev to in tudi vse ostale, ker nenazadnje nas vse dotikajo, samo pa tako kot obžalujem podražitev obžalujem tudi to, da je bilo po moje premalo poudarjeno koliko te Žale pa res delajo dobro, koliko imajo, da rečem res take predane zaposlene in tudi v zaposlene se veliko vlaga in to, da so res to zahtevne službe, se ve že zaradi tega, kako težko se dobi te zaposlene in seveda jih je treba tretirati tako kot je že gospod Kokalj pravzaprav vse dobro pojasnil. Tudi nenazadnje veste, da je bil razpis za direktorja in se jih ni prijavilo, pa tudi škoda, da se kdo ni prijavil mogoče. Trije torej so se prijavili.

… /// … iz dvorane – nerazumljivo … ///

**GOSPA DR. MARTA BON**

No, ne mi v besedo segati, ker jaz tudi vam nisem. Hvala lepa. Torej predvsem pa je žal po moje ste večina tukaj v tem mestnem svetu poznate prejšnjega direktorja nenazadnje je to še njegovo delo, kako je predano in skrbno res v maniri dobrega gospodarja vodil te Žale in prav, da se to poudari, predvsem pa to sem hotela reči, ker je bilo večkrat rečeno, da ni, da je to monopol, pa ni nobene konkurenčnosti, ni res ne in tudi ni res, da je tržna dejavnost čist tako majhna ne. Če ste prebral skladno z načrtom poslovanja v letu 2025, bo družba z izvajanjem tržne dejavnosti ustvarila 64,5 vseh prihodkov družbe. Recimo, to no. Verjetno mi je potekel čas. Res ste delali krivico.

**GOSPOD ALEŠ ČERIN**

Ni možna replika. Možen je edino odgovor na repliko.

**GOSPOD ALEŠ PRIMC**

Ob tem, da ste dali med božično-novoletnimi prazniki razpis, bi jaz prej razumel, da ste hoteli ta razpis skriti pa ga čim, da bi bilo čim manj prijav kot pa, da bi bilo čim več. Tako lepo prosim, malo korektnosti bi pa vseeno prosil.

**GOSPOD ALEŠ ČERIN**

Razpis je bil zunaj 1 mesec. Zadnja prijavljena.

**GOSPA URŠKA HONZAK**

Hvala še enkrat za besedo. Začela bom v bistvu pri gospodarski javni službi, mogoče tudi zato, da se ne bomo popolnoma strinjali s kom na drugi strani in sicer gospodarske javne službe so tiste službe, ki jih je neka družba prepoznala kot tako zelo pomembne, da jih ne bo podvrgla tržnim, tržni logiki in logiki neke konkurenčnosti in nekih podobnih zadev. In vidimo mogoče v kakšnih drugih državah, če poznate sisteme kaj pomeni uvajanje tržne logike na sisteme kot je recimo komunala, odvoz smeti, zdravstvo, tudi že v Sloveniji se to kdaj vidi itd. Jaz si tega ne želim, da bi zdaj na področju recimo pokopališke dejavnosti imeli neko konkurenco in neko tržno logiko. Bi si pa želela, da če smo kot družba prepoznali pomembnost takšne službe za prebivalke in prebivalce, da potem tudi mi recimo kot občina naredimo kaj v zvezi s tem, ne da prelagamo stroške, ki so seveda za urejanje grobov in za grobnine na prebivalke in prebivalce spet in spet v nekih težkih situacijah, ampak če pri polmilijardnem proračunu kot ga ima MOL zadnja leta oziroma skoraj pol milijardnega potem ga z rebalansi nižamo pa tako naprej, nimamo sredstev, da bi take zadeve pokrili, ne vem 100 mio na leto, lahko pa damo za prenovo vseh možnih cest, a ne? Lahko MOL se odloči, kaj so prioritete občine, lahko se to odločimo skupaj in namenimo več sredstev za določene stvari. Pa mogoče kakšno leto manj sredstev za kakšno drugo zadevo. Kot sem že kdaj povedala županu. Nič nam ne pomagajo nekje megalomanski projekti v občini tipa garažna hiša z bazenom Ilirija, kot je trenutno najbolj aktualen, če si ljudje, ki naj bi uporabljali to infrastrukturo, ne morejo več privoščiti živeti v tem mestu. Zdaj si pa očitno niti ne bomo več privoščiti umret v tem mestu.

**GOSPOD ALEŠ ČERIN**

Zaključujem. Izvoli.

**GOSPOD DENIS STRIKOVIĆ**

Repliciram samo v temu delu urejanja grobov, ne da bi tukaj nasprotoval, ampak že ne vem, če je bilo to na prejšnji

… /// … iz dvorane – komu replicirate? … ///

**GOSPOD DENIS STRIKOVIĆ**

Tovarišici, ki je govorila. In je to sem že na prejšnji ali pred prejšnji seji sem govoril, da obstajajo različni modeli. Tako, da tudi takrat, smo predlagal Žalam, da bi Žale bi mogle odpret oziroma razširit pokopališče tudi na čim bolj enostavno pokopavanje. Jaz sem v Združenih državah Amerike videl številna pokopališča kjer so samo travniki in je majhna ploščica tam spodi. Zakaj mi ne bi imeli take različne, različne izbire, ki ne prinašajo ogromnih stroškov? Tudi glede tega, kjer je samo urejanje pač, da se pokosi trava. Tu taki so različne stvari, ki bi mogla bit razširjene in to govorimo o klasičnih pogrebih, ne govorimo o kakšnih drugih. Hvala lepa.

**GOSPOD ALEŠ ČERIN**

Zaključno besedo, predno gremo na glasovanje ima predlagatelj Domen Kokalj, izvoli.

**GOSPOD DOMEN KOKALJ**

Hvala lepa. Jaz bi se samo na dve stvari mogoče tukaj še osredotočil, in sicer na tole tržno dejavnost, tako ko je gospa nadzornica Bonova povedala, se pravi čez 60 % prihodkov pride s tržno dejavnostjo, in sicer iz naslovom upepelitev. Meni je zelo žal da moram danes govoriti o tem, ampak se pravi Žale Ljubljana upepeljujejo oziroma upepelitev je tržna dejavnost zakonsko. Prosim?

… /// … iz dvorane – nerazumljivo … ///

**GOSPOD DOMEN KOKALJ**

Pa Zagreb, pa Trst, pa Villach, pa Gradec. Gredo. Jaz vam pa povem iz prakse, da gredo. A ne. In zakaj imamo tak delež upepelitev v Sloveniji zato, ker smo cenejši kot vse upepeljevalnice okoli nas. Zato, ker zagotavljamo storitev hitro, kar je ljudem v teh primerih zelo pomembno. Se pravi, da imajo lahko pogreb čim hitreje. To so upepelitve. Pa rečeva, da je to vseslovenska stvar. Pri pogrebih, vse cvetje se lahko naroči drugje. Več kot 50 % cvetja ni naročeno pri nas na pogrebu. Enako je s storitvami petja, trobente in tako naprej. Se pravi, da, a veste mi osnovne stvari, tiste, ki moramo izvesti. Stvar, ki je draga, odstranitev vašega spomenika z groba, da mi lahko naredimo pokop notri. Se pravi, to je čista tržna dejavnost. Pomeni, vi lahko do pogreba dobite kamnoseka samo povem, dovolite mi, da povem, dobite kamnoseka, vam bo dvignil ta spomenik odmaknil, mi bomo opravili pokop kot javno podjetje in kamnosek vam bo postavil svojo spomenik nazaj. Cena bo krat 3 minimalno. Poznam trg samo to bi rad povedal. Kar se tiče, da mi koga silimo v obliko pokopavanja. Nikoli nikogar. Ljubljana je ena redkih mest, ki ima vedno zagotovljena pokopališča za vse grobove in za klasične in za žarne. Na večih koncih Ljubljane, imajo možnost tudi prostora za raztros pepela. Poznam ta del in vam povem da je to luksuz, ki ni povsod zagotovljen. Res ne. Čisto na koncu samo še na vas. Ja, že leta 80, ko se je pokopališče širil, je bila narejena v Sloveniji želja, da bi bil travno pokopališče z manjšimi stroški vzdrževanja, z bolj enostavnostjo itd. V naši družbi to ne gre. Je bilo probano, pa se ni šlo. 50 let nazaj že skoraj. Hvala lepa.

**GOSPOD ALEŠ ČERIN**

Hvala lepa, gospod Kokalj. In zdaj še naše zadnje dejanje. Ugotavljam navzočnost. Rezultat navzočnosti: 38.

**In prehajamo na glasovanje O PREDLOGU SKLEPA: Mestni svet Mestne občine Ljubljana sprejme predlog Sklepa o določitvi višine grobnine v Mestni občini Ljubljana.**

Glasovanje poteka.

Končujem glasovanje.

Rezultat je:

**24 ZA,**

**13 PROTI.**

Sklep je sprejet.

**GOSPOD ALEŠ ČERIN**

Hvala lepa za te žalostne točke, ampak tudi to je treba narediti. In lep večer še naprej. Hvala lepa.

----------------------------------------------------------KONEC POSNETKA ŠT. T003-20250203-163241